Lur jota – Taxoareko Hitza\n19 martxoa, 2015 19 martxoa, 2015 Taxoareko Hitza\nOsasuna, une hauetan, iparrik gabeko talde bat da. Berdegunetik kanpo jazotzen ari diren guztiak alde batera utzita, kirol arloan kinka larrian dago talde iruindarra, eta atzo Gasteizen jokatu zen norgehiagokak krisia areagotu besterik ez zuen egin. Babazorroek hiru eta huts hartu zituzten mendean gorritxoak, futbol simple baino eraginkor bati esker. Albertoren gizonek ideiak oso garbi zituztela erakutsi zuten, eta talde oso sendoaren itxura eman zuten, etxean igarotzen ari diren bolada onari jarraipena emanez.\nMateorenak, ordea, Alaveseko jokalarien antitesia izan ziren: ez zuten ez intentsitaterik, ez sendotasunik eduki. Hasierako minutuak kenduta, gorritxoek denboraldiko partidarik kaskarrenetarikoa burutu zuten, eta agerian geratu zen ez dutela jokorako plan garbirik. Entrenatzaile berria ez da dinamika zaharrei konponbidea aurkitzeko gai izan, eta iragan larunbatean taldeak hobekuntza printz batzuk erakutsi izanagatik ere, atzokoan garbi geratu zen dinamika tamalgarri honetatik ateratzeko printz soil batzuk baino gehiagoren beharra dagoela.\nArgazkia: Eduardo Buxens\nTalde gorritxoa bolada oso txarrean zetorren Mendizorrotzan jokatu zen partidara, 18 puntutik bakarra lortuta. Atzokoa elur eta izotzagatik otsailan atzeratu zen partida izanik, berau irabazteak beheko postuekiko distantzia handiagoa lortzea suposatuko zukeen. Horrela, bada, neurketaren garrantziaz jakitun, gorritxoek hasierako minutu nahiko egokiak jokatu zituzten, presioa ongi eginez eta aurkariaren areara arriskuarekin iritsiz. Haatik, 7. minutuan Alavesek bat eta hutsekoa egin zuen, eta horrek Osasunaren planak hankaz gora jarri zituen. Babazorroek gorritxoen areara eginiko lehenengo gerturaketan egin zuten gola, erdiraketa on batez probestuz partiduko izarra izan zen Manu Barreirok baloia sareetara bidali zuelarik.\nGola jaso eta hurrengo minutuetan Mateoren mutilak noraezean ibili ziren. Urduritasunez gainezka, eta baloia jokatzerakoan batere zehaztasunik gabe. Ez ziren jarraian bost pase emateko gai (horretan Alavesek eginiko presio gogorrak zerikusia izan zuen). Horrela, baloia luze jokatzeari -edo, hobeki esanda, gainetik kentzeari- ekin zioten, eta horren emaitza Goitia lanik gabe uztea izan zen. Izan ere, markagailuan aurretik zela, Alavesek pauso bat eman zuen atzera, eta baloi luze horiek defendatzea erraza, oso erraza egin zitzaion.\nEgoera horretan, atsedenaldira iristeko ordu laurden bat besterik geratzen ez zela, Osasunak norgehiagokan izan zituen minuturik onenak etorri ziren. Ez hobeto jokatzen hasi zelako, pare bat aukera arriskutsu izan zituelako baizik, biak zein biak geldikako jokaldietan: lehenengoa Merinoren burukada bat izan zen, Goitiak nahiko erraz gelditu zuena,eta bigarrena MIguel Flañok eginiko bolea erremate bat, hau ere Alaveseko atezainak abildade handiz gelditu zuena. Horrenbestez, epaileak lehenengo 45 minutuen amaiera adierazi zuen. Talde iruindarra markagailuan atzetik zihoan, baina azken minutuetan izandako gol abaguneek esperantza piztu zuen Mendizorrotzan bildu ziren 1000 zale gorritxoengan.\nOkerrena etortzeke zegoen\nLehenengo zatiaren amaieran piztutako esperantza hori ezerezean utzi zuen Sergio Llamasek. Izan ere, bi eta hutsekoa egin zuen zelaian 15 segundo besterik ez zeramatzala. Jokaldia hegaleko sake batean hasi zen: Osasunako jokalariak ez ziren arerioaren gainean egon, hutsune handiegiak utzi zituzten atzean, eta azkenean Llamas gazteak area barruan errematea egin eta markagailuko aldea handitzea lortu zuen. Bigarrena jasotzeak kolpe latza suposatu zuen gorritxoendako, eta Barreirok bost minutu georago sarturiko golak neurketa ametsgaizto bihurtu zuen. Gol honetan Alavesek aurreko bietean erabilitako formula bera erabili zuen: baloia hegalera zabaldu, areara erdiratu, eta baloia sareetara bidali, Osasunako zentralen ahluezia lagun izanda, noski.\nHiru eta hutsekoak partida guztiz erabakita utzi zuen. Alavesek jokalari garrantzitsuenak aldatu, eta emaitza mantentzearekin pozik agertu zen. Bien bitartean, hirugarrena jaso eta gero Osasunako jokalariak lur jota geratu ziren, eta dagoeneko erreakzioan sinisten ez zutela, minutuak igarotzen utzi zituzten. Korner batean baloia sareetara bidali zuten, baina ez zen markagailura igo, epaileak baliogabetu egin baitzuen, Ninok atezainari falta egin ziolakoan.\nHonenbestez, Mateorenak oso ukituta ateratzen dira atzoko norgehiagokatik. Ez soilik emaitzagatik, baizik eta Alavesek erakustitako nagusitasunagatik eta eta gorritxoek erakutsitako ahuldadeagatik ere bai. Eta okerrena zera da, taldea erakusten ari dena ikusita, badirudiela oraindik ez duela hondoa jo. Jaitsiera postuak ate joka ditu, eta egoera 360 gradutan irauli ezean, itxura benetan txarra dauka Osasunaren etorkizunak .\nLaburpen hitzak 3-0,Alaves,Osasuna\nPrevious postAlaves-Osasuna: Deialdiak eta balizko hamaikakoak\nNext postHitzometroa| Alaves-Osasuna\nErantzun bat “Lur jota” sarreran\nPingback-a: Futbolaren joan-etorriak | Taxoareko Hitza


Atxuriko ikastetxea saritu du Udalak integrazioaren eta kultura aniztasunaren alde egindako lanagatik - Uriola.eus\nArgazkia: @juanmariaburto | Ikusi handiago | Argazki originala\nGarcia Rivero herri-ikastetxeak burutu dituen zenbait jardueren ondorioz, Atxuriko agenteak integrazioaren eta kultura aniztasunaren alde inplikatzeko egindako lanarentzat izan da aurten saria. Bestalde, Berrio-Otxoa eta La Salle ikastetxeek aurkeztutako lanak ere aipagarriak direla azpimarratu du epaimahaiak. Agente horiek hezkuntza-komunitatekoak ez ezik, familiak, merkatariak eta elkarteak ere badira. Horrela, eskolako ikasleen jatorrizko herrialdeei duten garrantzia eman nahi izan die eskolak egindako lanaren bidez.\nAniztasunaren aldeko 'K-ABIAN LANTALDEA' proiektua\nGarcia Rivero ikastetxean garatutako proiektuak, eskola-komunitatea eta auzoko agenteekin batera kultur jarduerak egitea du ezaugarri, eta horretan biltzen dira proiektuko jarduera guztiak. Ikastetxeko neskato-mutikoek balio batzuk lantzea da helburua; hain zuzen, bai inguru hurbila, bai urruneko errealitateak begirunez hartuta, auzoaren gizarte eta kultura-arloko hazkundean lagun dezaten balioak lantzea.\nIkastetxeak adierazitakoaren arabera, "Munduko Ipuinak da proiektu horren barruko jarduera bat. Eskolako ikasleen gurasoek euren herrialdeetako legendak, kondairak, istorioak zein ipuinak kontatzen dituzte ikasle, irakasle eta beste guraso batzuen aurrean. Eskolako ikasleen familien jatorrizko herrialdeetako hizkuntzak, errealitateak eta lekuak berak hobeto ezagutzeko aukera dago. Era berean, kultura aniztasunarekiko begirune eta herrien eta kulturen arteko elkartasun-maila igo egiten da".\nAuzoan irakurriz gozatu inklusioaren aldeko beste jarduera bat da. Eskolan dagoen kultura aniztasunaz baliatuz, herrialde ezberdinetako ikasleak egonda, elkar ezagutzearen alde eta gizarte integratzaile, konprometitu eta adeitsuaren alde lan egiten da. Ikasleek, gurasoek eta beste senide batzuek (aitita-amamak, neba-arrebak...) eta ikasle-ohiek, irakasle-ohiek, eskolako begiraleek eta auzokoek parte hartzen dute. Atxuriko agenteen inplikazioa erabatekoa da eta jarduera honi esker jatorri ezberdinetako herrialdeei duten garrantzia ematen zaie. Aldi berean, ikasleak kontzientziatu egiten dira ezberdintasunez eta aniztasun horren balioaz."


Kultur kudeaketa eta feminismoa. Aritzetik partekatzeko, partekatzetik eraikitzeko espazioa. :: ikasi :: Udako Euskal Unibertsitatea\nKultur kudeaketa eta feminismoa. Aritzetik partekatzeko, partekatzetik eraikitzeko espazioa.\nUdako Ikastaroak :: Artea , Ikuskizunak, Marrazkigintza, Musika, Pintura, Zinema, Soziologia\nHasiera-data: 2019(e)ko ekainaren 20a\nAmaiera-data: 2019(e)ko ekainaren 21a\nOrdutegia: Osteguna-Ostirala. 9:00-17:00 / 9:00-13:00\nMatrikula-epearen bukaera: 2019(e)ko ekainaren 18a\nIkastaro honek feminismoa eta kultur kudeaketaren arteko loturaren beharra arakatzeko asmoa du. Pentsamendu feministaren transmisiorako kudeaketa funtsezko alorra da, alegia, sorkuntza feminista ez bada kultur-instituzio eta ekimenetan ikusgarri egiten, gizarteratzea eta zabalkuntza zailtzen dira. Aldi berean, kultur kudeaketa feministaren helburua ez litzateke soilik feminismotik bultzatutako kultur-ekoizpen eta pentsamendua programatzea, baita kritika feminista kultur kudeaketaren oinarriei aplikatzea ere, denetariko kultur proposamenak begirada feministaren bitartez ulertzeko.\nEuren praktikan feminismoa uztartzen saiatzen diren edo hori egiteko gogoa duten kultur kudeatzaileak eta sorkuntzan aritu eta interesatuak batu nahi ditugu espazio honetan, elkarrekin hutsunea betetzen hasi gaitezen.\nEuren praktikan kultur kudeaketa eta feminismoa uztartzen saiatzen diren profesional eta pentsalariak elkartzea, estrategiak eta atakak partekatzeko asmoz.\nKultur kudeaketan ibili eta feminismoarekiko interesa izan arren, bi esparruak nola uztartu ez dakiten profesionalentzako elkarketa eta elkartruke gune bat izatea.\nTeoriatik feminismoa eta kultur instituzioak landu dituzten pentsalari eta akademikoak kultur kudeaketaren praktikan ari direnekin elkartzea, ideia eta esperientziak alderatzeko.\nSaretze lanak egitea, kultur kudeaketa feministaren hedatzea eta transmisioa lantzeko.\nGai honen inguruko bibliografiaren hutsuneaz gogoeta egin eta honetarako konponbideak aztertzea.\nIkastaroan hiru saio mota egongo dira: marko teorikoa ezarriko duten parte-hartzeak batetik, kasu espezifikoak landuko dituzten proposamenak bestetik eta partaideekin garatutako edukia zehazteko dinamikak azkenik.\nMarko teorikoan ondaretik eta museologiatik landuko da kultur kudeaketa feministaren beharra, Maider Maraña eta Haizea Barcenillaren esku, eta kasu praktikoetan aldiz mahai inguruak antolatu dira diziplina desberdinetako begiradak eta ahotsak batuz: arte komisariotza, kultur kudeaketa, antzerkia, zinema, bertsolaritza, literatura... Kasu praktiko bakoitzean esparruan lanean dabilen profesional batek aurkeztuko du bere esperientzia, eta ondoren eztabaida irekiko da. Horretaz aparte, talde dinamika planteatuko da, modu praktikoagoan auziak, irakurketak, proposamenak...mahai gainean jarri eta elkarrekin partekatzeko.\nKultur kudeaketarekin lotu daitezkeen Graduetako ikasleak: filologia, historia, artea, antropologia eta antzekoak.\nKultur kudeaketan profesionalki ari direnak.\nKultur kudeaketan herrigintzatik aritzen direnak\nKultur kudeaketaren gaineko ikertzaileak.\nKulturaren transmisioan interesatutakoak.\nSorkuntza, kultura eta feminismoaren arteko harremanean interesa dutenak\nOngi-etorria eta aurkezpena.\nHaizea Barcenilla eta Aintzane Usandizaga.\nAurkezpena: Kultur-kudeaketa feminismotik: nondik hasi?\nHaizea Barcenilla Garcia. Artearen Historiako irakaslea eta komisarioa.\nAurkezpena: Ondarea eta feminismoa\nMaider Maraña Saavedra, UPV/EHUko Kultur Paisaiak eta Ondarea Unesco Catedrako arduraduna eta ikerlaria.\nGidari: Haizea Barcenilla eta Aintzane Usandizaga\nMahai ingurua. Feminismoa eta kultur kudeaketa independentea.\nAne Labaka Mayoz. Euskal Filologian lizentziatua. Bertsolaria, irakaslea eta Txakur Gorria kolektiboko kidea, besteak beste. http://txakurgorria.eus/\nGarazi Ansa Arbelaiz, Artearen Historiako irakaslea UPV/EHUn; Hainbat komisariotza lan burutu ditu eta honetan datza baita ere bere ikerketa ildoa.\nLeire Palacios Egiguren, Gizarte Zientzietan eta Komunikazioa lizentziaduna. Kultur kudeaketan eta komunikazioan aritu da bitarteko ezberdinetan\nDinamizatzen: Aintzane Usandizaga\nMahai ingurua. Kudeaketa feminista kultur egitura ezarrietan: utopia ala beharra?\nVanesa Fernandez Guerra Zinebi Bilboko Dokumentalen eta Film Laburren Nazioarteko Jaialdiko zuzendaria. Ikus-entzuneko doktorea da eta kudeaketan urte luzez aritua. http://zinebi.eus/web/eu/\nLeire Lopez Ziluaga Irakasle, editore, eta musika eta literatura kritikaria da. Astra ekimeneko sortzaileetako bat izan zen. Egun Susa argitaletxeko editorea da.\nDinamizatzen: Haizea Barcenilla\nBakarrizketa. Emakume jaio omen naiz.\nNerea Arriola Urberuaga. Erizaina eta aktorea. Zurriola Antzerki eskolan eta Donostiako TAEn burutu zuen bere formazioa. Antzerkian eta ikus-entzunekoetan aritzen da.\nAzken hausnarketara bideratzeko dinamika eta itxiera.\nEusko Jaurlaritzak Euskal Autonomia Erkidegoko unibertsitateaz kanpoko irakasleentzako prestakuntza-ikastaro moduan homologatuta. Homologazio kodea: 1968348015\nEibar, kultura, feminismoa, kultura kudeaketa, transmisioa, sorkuntza


Irekia Eusko Jaurlaritza - Gobierno Vasco :: Deba eta Zumaia arteko tren-zirkulazioen mozketa 6 hilabetez luzatuko da\nDeba eta Zumaia arteko tren-zirkulazioen…\nDeba eta Zumaia arteko tren-zirkulazioen mozketa 6 hilabetez luzatuko da, gutxi gorabehera, Zankoeta 2 tunelaren ekialdeko zatian izandako lur-jausien ondorioz.\nTunel faltsuaren erorketa, ezponda irristatzearen ondorioz, hainbat faktoreren konbinazio batengatik gertatu da; besteak beste, azken asteetako euriteen ondorioz ura pilatu delako. Mugitutako harrien bolumena, gutxienez, 4.000 eta 6.000 tona artekoa dela kalkulatzen da.\nObra zibileko lanen eta obraren kalkuluak eta zaintza egiteko behar den ingeniaritza-lanaren zuzeneko kostua 2.000.000 eurokoa izan daiteke. Kopuru horri, kaltetutako seinaleztapen-, komunikazio- eta katenaria-instalazioak aldatzearen kostua gehitu beharko litzaioke, 50.000 eurokoa, gutxi gorabehera.\nTunel hori 1901ean jarri zen martxan Elgoibar – Donostia trenbidearen Deba – Zarautz tartean, eta hainbat eraberritze egin dira. Gune hori geologikoki oso ezegonkorra da, Zumaiako flysch ospetsuaren inguruan baitago.\nEuskal trenbideak kudeatzen dituen ETS erakundeko teknikariek egoera sakon aztertu dute, eta larrialdiko jarduketa bat gauzatzea gomendatu dute, ezpondari eusteko eta tunel faltsua nahiz tunel zulatu hurbilena egonkortzeko. Horretarako, hainbat jarduketa aurreikusi dituzte:\na) Trenbide-eremua egungo tunelaren giltzarritik gorako kota bateraino betetzea, ezponda egonkortzeko eta haren azpialdean egiten den edozein jardueraren arriskuak saihesteko.\nb) Irristatzeari eusteko aukera ematen duen mikropiloteen pantaila bat gauzatzea.\nc) Hondeatzea eta ainguraketak jartzea.\nd) Egiturazko tunel faltsu bat egitea (mikropiloteen pantailaren babesean), kolapsatutako eremua berreraikitzeko eta handitzeko, eremu ezegonkor guztia estaltze aldera.\ne) Tunelaren barrualdeko egitura sendotzea.\nf) Trenbidea eta instalazioak berritzea.\nLursailaren ezegonkortasuna dela eta, kontuan hartzen da hau dela irtenbiderik seguruena, bai lanak egiteko bai zirkulazioak berrezartzeko.\nEuskotrenek eskaintzen duen trenbide-zerbitzua bermatzeko, ETSk autobus‑zerbitzu hau jarri du erabilgarri:\nAstelehenetik ostiralera (lanegunak):\nBilborako noranzkoan: Zumaia eta Deba arteko autobus-zerbitzua, geltoki horretatik trenez jarraitzeko.\nDonostiarako noranzkoan: Deba eta Zumaia arteko autobus-zerbitzua, geltoki horretatik trenez jarraitzeko.\nBilborako noranzkoan: Zumaia eta Kukullaga (Etxebarri) arteko autobus-zerbitzua, geltoki horretatik trenez jarraitzeko.\nAutobusa leku hauetan geldituko da:\nDeba: geltokiaren ondoan.\nArroa: CN 634 autobus-geltokian.\nZumaia: geltokiaren ondoan.\nAldi horretan, bidaiariak 30 minutu beranduago iritsiko dira helmugara, ohiko ordutegiarekin alderatuta.\nInformazio gehiago behar duten erabiltzaileek Euskotrenen 944 333 333 telefonoa dute eskura. Euskotreneko langileak dituzten geltokietan ere jaso dezakete informazioa, bai eta APP ofizialean, konpainiaren webgunean (www.euskotren.eus) eta Twitterreko @euskotrenEJGV kontuan ere.


QUEENS OF THE STONE AGE: ERA VULGARIS ALBUM REVIEW - ALBISTEAK\nJosh Homme eta lankideak. jarraitu Nick Oliveriren osteko lehen diskoa - kalitatea Sehaska kantuak paralizatzeko - disko anitzagoarekin, aldi berean dena izaten ahalegintzen dena, askotan pista bakarrean.\npop huey blokeoa eta askatu\nMerke dirudi Nick Oliveriren irteera ekartzea Queens of the Stone Age-tik hiru urte eta bi disko atera ondoren, baina zenbat eta gehiago entzuten dut Vulgaris zen , orduan eta gehiago uste dut haren presentzia oso falta dela. Ez dut zentzudunaren itzulera defendatzen, baina Josh Homme-ren erreserbaren eta Olivieriren eroapen oihuen arteko aldea taldearen indarguneetako bat izan zen bere garaian; urte batzuk geroago, Homme-k parte hartzeko norbait taldearentzako ongi etorria izango zen.\nQueens of the Stone Age izan da gizonezkoen ikuskizuna batez ere ordutik, eta poltsa mistoa izan da orain arte. Sehaska kantuak paralizatzeko kalitatea zen, QOTSA v2.0-k bere nitxoa berreskuratzeko eta ateratzeko aukera, nahiz eta diskoaren xarma distiratsuekin hain maiteminduta ez zeudenek nitxo hori arrunt gisa ikusi zuten, Oliveriren galerak benetan ekarri zuenaren adibidea. taldea. Bada Vulgaris zen Edozein zantzu da, taldeak berdin sentitu zuen: disko honek berehala saiatzen da dena aldi berean (askotan pista bakarrean) izaten, eta lur gehiegi estaltzen saiatzean, taldeak arreta eta norabidea galtzen ditu.\nEz da hainbeste abestiak ahulak izatea, horietan egindako aukera asko baizik. Adibidez, 'Sick, Sick, Sick' hobea izango litzateke Homme-ren aho motzeko kantuarekin eta riff-ari eustea; horren ordez, abestia korapilo laua bihurtzen da, non bakoitzak bere ahotsez beldurtuta bezala kantatzen duen. (Strokes-en Julian Casablancas-ek abesti hau gonbidatu zuenetik, bota diezaiogun errua. Zergatik ez?). Beste nonbait, Homme-k bere falsetoa 'Misfit Love' osoan zabaltzen du, non eztanda laburragoetan eraginkorragoa izango litzatekeen, albumeko zubi nazkagarria den bitartean. hurbilago 'Run Pig Run' (agertzen da birritan! ) etorkizuneko edizio batean merezi izan duen edozein aukera hiltzen du Guitar Hero . (Oharra Activision-i: guztiz pozgarria naiz QOTSA singleekin, 'Inork ez daki' edo '3 eta 7' rock haserrea eta karparen tunela ekarriz).\ntyler sortzailea gerezi bonba artelanak\nMomentu atseginenak Vulgaris zen etorri taldeak jotako bidea urratzen duenean. Diskoaren pista aipagarrienetako bat, 'Make It Wit Chu', azkenetik ateratako blues-rock zenbaki zuzena da. Basamortuko saioak diskoa. Eta diskoaren digresio leunagoek, gitarrarekin negarrez 'Into the Hollow' eta 'Suture Up Your Future' tristeak bezalakoak, gizakiak agerian uzten du alde leun harrigarriro gustagarria duela. 'Turning on the Screw' eta 'I'm Designer' ez dira zehazki QOTSAren ohiko tarifatik irteera aitzindariak, baina Homme-ren tolestura lirikoak zimur interesgarria gehitzen du. Inork ez du nahastuko Bob Dylanekin mende honetan, baina askoz ere okerrago jar dezakezu ahoan 'Nire belaunaldia salgai dago / Lan finkoa gainditzen du / Zenbat duzu?' edo, 'Ezin duzu galdu inoiz izan ez baduzu / desagertu gizona, egin magia'. Hau bezalako puntuetan dago noiz Vulgaris zen benetan bizitzen da. Zoritxarrez entzuleentzat, une horiek gutxi dira, zaleak Queens-eko disko zaharragoetara itzultzea ahalbidetzen baitute irrikatzen duten konponketarako.\nTom benetako desagertuaren zain dago\nflatbush zonbi oporrak infernuko abestietan\nJean urdin batzorde leuna eta biguna\nearl sudadera - earl


K-pop musika ez da Asian bakarrik entzuten, baita Gasteizen ere – IPI Samaniego Report\nKorean popular music, K-pop bezala ezagunagoa, mundu osora hedatu den fenomenoa da\nK-popa edozein musika mota da: hip-hopa, popa, R&B, baina berezitasun bat dauka: abestiak korearrez dira. Musika genero honetako taldeak ezagunak dira mezu ezberdin ugari transmititzen dituztelako; adibidez, BTS taldearen abestiek zure burua maitatzeari buruz hitz egiten dute, edo arropek generorik ez dutela aldarrikatzen dute.\n2019ko irailean deskubritu nuen zer zen K-popa, Youtuben BTS taldearen bideoekin. BTSren entzun nuen lehen abestia «Boy With Luv» izan zen, eta asko gustatu zitzaidan: abestia, bideoa, koloreak, erritmoa eta hizkuntza. Gerora talde gehiago deskubritzen joan nintzen: Tomorrow x Together, NCT, Enhypen, Ateez…\nMusika mota honetatik gehien gustatzen zaidana transmititzen dituzten mezuak dira, talde bakoitzak bereak. Adibidez, BTS taldearen letretan zure burua maitatzeari buruz, bullyngaren kontra egiteari buruz, estereotipoen zentzugabetasunari buruz eta arropek generorik ez dutenari buruz hitz egiten dute. Everglow taldeak, bestalde, emakumeak ez direla ahulak eta gizonak baino indartsuagoak izan daitezkeela diote beraien hitzetan. Aldiz, pertsona ospetsu eta politen atzean dagoen estres eta lan-karga handiri, eta familiarekin egoteko denbora murritzari buruz jarduten du Enhypen taldeak.\nK-pop taldeak ugari dira, eta entzutea merezi duten kantuak ere; baina badira batzuk bereziki politak niretzat. «Let me in» (Enhypen), «119» (NTC Dream), «Life goes on» (BTS) eta «TXT» (TXT) dira kanta berezi horietako batzuk.\nBTS taldeak gure buruak maitatzeko eskatzen digu beraien abestietan\nOrain K-pop talde famatuena BTS da. Sari asko irabazi ditu eta «The Beatles» taldeak apurtu zituen marka guztiak lortu ditu. Hot Bilboard zerrendan lehen postura iristea izan da beraien lorpen handiena, kontuak izanik orain arte ez dela K-pop talderik iritsi horren gora zerrenda horretan.\nEta BTS taldearen famak, eta orokorrean K-poparen gorakadak, mundu mailan eragina izan du. Esateko, Korean turismoa asko handitu da musika mota honi eta mugiarazten duen jendeari esker.\nBestalde, korearra ikasteko gogoa ere gorantz joan da K-pop fenomenoarekin. Nire kasuan, serieak korearrez ikusten hasi nintzen eta gerora Youtubeko «ConCoreaTV» kanaleko ikasketekin jarraitu dut: alfabetoa, hiztegia… Ingelesa badakizu, ez da horren zaila korearra ikastea: bi hizkuntzetan hitz asko berdin esaten dira, idazkera da aldatzen dena.\nK-pop fenomenoak korearra ikastera bultzatu du jendea


Saint-Laurent (Cher) - Wikipedia, entziklopedia askea.\nSaint-Laurent Frantziako udalerri bat da, Cher departamenduan dagoena, Erdialdea-Loira Harana eskualdean. 2013an 471 biztanle zituen.\n47°13′30″N 2°12′07″E / 47.225°N 2.2019°E / 47.225; 2.2019Koordenatuak: 47°13′30″N 2°12′07″E / 47.225°N 2.2019°E / 47.225; 2.2019\nAllogny, Allouis, Vierzon, Vignoux-sur-Barangeon, Vouzeron eta Orçay\n251 (%49.6) 251 (%49.6)\n2007an Saint-Laurent udalerrian erroldatutako biztanleak 393 ziren. Familiak 158 ziren, horien artean 36 pertsona bakarrekoak ziren (32 bakarrik bizi ziren gizonak eta 4 bakarrik bizi ziren emakumeak), 55 seme-alabarik gabeko familiak ziren, 59 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 192 etxebizitza zeuden, 157 familiaren etxebizitza nagusia ziren, 26 bigarren erresidentzia ziren eta 9 hutsik zeuden. 190 etxeak ziren eta 1apartamentu bat zen. 157 etxebizitza nagusietatik 132 bere jabearen bizilekua ziren, 21 alokairuan okupaturik zeuden eta 4 doan lagata zeuden; 4 etxek bi gela zituzten, 18 etxek hiru zituzten, 38 etxek lau zituzten eta 98 etxek bost zituzten. 129 etxek euren parking plaza propioa zuten azpian. 45 etxetan ibilgailu bat zegoen eta 105 etxetan bat baino gehiago zituzten.\nSaint-Laurent udalerriko biztanleria-piramidea 2009an .\n2007an lan egiteko adina zuten pertsonak 267 ziren, horien artean 215 aktiboak ziren eta 52 inaktiboak ziren. 215 pertsona aktiboetatik 198 lanean zeuden (107 gizon eta 91 emakume) eta 17 langabezian zeuden (7 gizon eta 10 emakume). 52 pertsona inaktiboetatik 17 erretiraturik zeuden, 14 ikasten zeuden eta 21 "bestelako inaktibo" gisa sailkaturik zeuden.\n2009an Saint-Laurent udalerrian 165 unitate fiskal zeuden, 399 pertsonek osaturik. Pertsona bakoitzeko diru-sarrera fiskalaren mediana urteko 20.431 euro zen.\n2007an zeuden 10 komertzioetatik, 2 ibilgailuen saltze eta konpontze enpresak ziren, 1 informazio eta komunikazio enpresa zen, 2 higiezinen enpresak ziren, 2 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Saint-Laurent udalerrian 7 nekazaritza-ustiategi zeuden.\nMultimedia: Saint-Laurent (Cher)\nAzken aldaketa 16 martxoa 2021(e)an, 14:11(e)tan\nOrriaren azken aldaketa: 16 martxoa 2021, 14:11.


Geoibilbideak - Geoparkea - Flysch & Karst experience\nEzagutu itzazu Euskal Kostaldeko Geoparkeko Geoibilbideen Sarea osatzen duten sei ibilbide geologikoak. Zatoz naturaz gozatzea, paisaia behatzea eta Geoparkeko hiru herriek gordetzen duten ondare naturala eta kulturala gertutik ezagutzera.\nDeskargatu ibilbideak mugikorrean eta eraman zurekin!\n1. Algorri: altxor geologikoa\nDistantzia: 1,52 km / Iraupena: 40 minutu\nDeskargatu mugikorrean Algorri ibilbidea (10,3 MB, PDF)\nMunduko santutegi geologiko handietako bat da Zumaiako flyscha. Egin atzera 60 milioi urte, eta ikusi nola sortu ziren Pirinioak, nola desagertu ziren dinosauroak edota nolakoa izan zen Lurraren historian gertatutako klima beroketa handienetako bat. Emango dugun pauso bakoitzak denboran atzera eramango gaitu eta gure planetaren historiako gertaera erabakigarriak ezagutzeko bide emango digu.\n2. Elorriaga: Biotopoko begiratoki handia\nDistantzia: 2 Km / Iraupena: 45 minutu\nDeskargatu mugikorrean Elorriaga ibilbidea (3,2 MB, PDF)\nEgin ibilaldia geoparkeko mendien eta flyscheko labar handienen artean, eta gozatu gure leku ikusgarrienetako batez: Baratzazarretako behatokia. Itsasoaren mailatik 100 metrotara dagoen egurrezko plataforma honek panoramika bikaina eskaintzen digu: marearteko zabalgune handia, Aitxuriko senadia eta Pikoteko harri jauste izugarriak.\nItsaslabarren dinamika bizia eta biotopoko itsasertzeko ekosistemen konplexutasuna ulertzeko giltzarriak begibistan ditugu eszenatoki honetan.\n3. Sakoneta: senaietan eta labarretan zehar\nDistantzia: 4,7 km / Iraupena: 2 ordu 15 minutu\nDeskargatu mugikorrean Sakoneta ibilbidea (7 MB, PDF)\nIbilbide honek biotopoko alderik ezkutatuen eta ikusgarrienera garamatza, Sakoneta eta Mendata gunea. Ibilbide harrigarri honek txundituta utziko zaitu: senadiak, labar erraldoiak, marearteko zabalgune amaigabe bat eta flyschean zizelkatutako mila txoko.\nPaisaia zoragarri honetaz gozatzeko, begiratu itsasaldien taula eta programatu zure itsasbeherarekin zure bisita.\n4. Lapari: Flysch beltza\nDeskargatu mugikorrean Lapari ibilbidea (7 MB, PDF)\nIbilbide labur eta erraz hau Debako itsas pasealekutik abiatzen da, hondartzen ondotik. Duela 105 milioi urteko itsaspeko kono handi batean murgilduko gara, flysch beltzaren sekretuak ezagutzeko, hura baita geoparkeko zatirik zaharrena.\nFormazio honek Zumaiakoa baino gutxiago ezaguna bada ere, puntu guztiz deigarri batzuk ditu, Aitzandiko tolestura handiak edo Debako noduluak eta septareak, esaterako.\n5. Olatz: haran ezkutua\nDistantzia: 6,5 km / Iraupena: 2 ordu\nDeskargatu mugikorrean Olatz ibilbidea (9MB, PDF)\nOlatz harana sakonune handi bat da, piramide-formako mendiz inguratua. Urak kareharrian egindako ekintzaren emaitza da. Animatu artez, baserriz eta kareharriz betetako paisaia honetan ibiltzera.\n6. Talaia: Biotopoko integrala\nDistantzia: 14 km / Iraupena: 4 ordu\nDeskargatu mugikorrean Talaia ibilbidea (13,35 MB, PDF)\nFlyscharen kostaldeko txoko guztiak ongi ezagutu nahi badituzu, hau da zure Georuta. Iibilbide honetan, hainbat ikuspegiz gozatuko duzu: kostaldeko mendiak, labarrak, senadiak eta flyscheko begiratokiak.\nGeoibilbide honek Sakoneta, Elorriaga eta Algorri ibilbideetako 18 interesgune biltzen ditu, bai eta Santa Katalinako begiratoki ikusgarria ere.


Untzaga plazak Debabarreneko Azoka Ekologikoaren VIII. edizioa hartuko du igandean — Eibarko Udala\nUntzaga plazak Debabarreneko Azoka Ekologikoaren VIII. edizioa hartuko du igandean\nAurten, berrikuntza gisa, ekoizpen ekologikoari buruzko informazio eta erakusketa gune bat jarri da Untzagan.\nDebabarreneko Azoka Ekologikoa igande honetan itzuliko da Eibarrera. Goizean, 10:00etatik 14:00etara, hainbat postu jarriko dira Untzagan, bisitariek gure baserrietako hainbat produktu ezagutu eta eros ditzaten. Ekimena Eibarko Udalak, Debemenek eta Biolurrek antolatu dute eta Debabarreneko Aste Ekologikoaren VIII. Edizioari hasiera emateko balioko du.\nAurten, guztira, hogeita hamar bat ekoizle eta baserri egongo dira bertan eta salgai jarriko dituzte gazta, ogia, barazkiak, arropa, arrautza ekologikoak, marmeladak, eztia, lekaleak, kontserbak, sagardoa, olioa, berakatzak, pastak edo algak. Hainbat lekutatik etorriko da jendea: Eibar, Elgoibar, Itziar, Mutriku, Aretxabaleta, Zumaia, Aia, Abadiño, Arrasate, Urretxu, Antzuola, Zestoa, Hernani, Olaberria, Tolosa, Azkoitia, Mañaria, Zarautz, Beriain, Leintz Gatzaga, Faltzes edo Zamora.\nSalgai jarriko dituzten produktu guztien ezaugarri nagusia da modu ekologiko eta artisauan landutakok direla, alegia, naturaren, animalien eta pertsonen etorkizuna eta osasuna errespetatuz eginak direla. Azokari esker, ekoizleek beren salmentak egin eta kontsumitzaileek zuzenean jasoko dute informazioa eta zalantzak argitzeko aukera izango dute.\nGainera, Azokan beste jarduera osagarri batzuk egongo dira, hala nola ekoizleak ezagutzeko elkarrizketak, Azokako produktuekin osatutako saskiak edo jolasak. Debabarreneko VIII. Aste EkologikoaN, halaber, eta aurreko edizioetan bezala, bisita gidatuak egingo dira inguruko baserrietara; jarduera hori hurrengo astean egingo da.\nInformazio gunea Azokan\nAste Ekologikoaren aurtengo berrikuntza da atzotik aurrera, irailak 19, eta hilaren 23ra arte, informazio gune bat egongo dela Untzagan, herritarrei bisio global bat helarazteko produkzio ekologikoari buruz, eta iraunkortasun eta ingurumenarekiko erantzukizun arloan dituen abantailei buruz.\nEkimen hau pentsatuta dago ingurumen-arazoen eta bertako produktuen gaineko interesa duen edonork informazioa izan dezan. Gune horretan edukiontzi bat egongo da, barruan “showcooking” bat eta produktu ekologikoak izango dituena. Edukiontziaren kanpoko perimetroan informazio-kartelak jarriko dira.\nEdukiontziaren ondoan, bi pieza altu jarriko dira kartelekin. Erakusketaren ordutegian, behar bezalako prestakuntza jaso duten pertsonak egongo dira bisitariek egin ahalko dizkiete oinarrizko kontuei erantzuteko.\netiketak: Debemen, Debabarrena, VII Aste Ekologikoa, Eibar, Biolur


ESTEREOTIPOAK GAINDITUZ, TABUAK APURTUZ. EZ-GAITASUNA GAITASUNA BILAKATUZ.\n“Edertasunak sekulako garrantzia duen garaiotan, ematen du jende ederrak, guapoak baino ez duela sexuaz disfrutatzen”, genion pasa den urteko postean (berriro irakurri nahi baduzu, hemen sakatu). Ligatzeko, sexuaz disfrutatzeko perfektua izan behar zarenaren ustea dago, baina hori pertzepzio hutsa da! Eta perfekzioaren pertzepzio horretan, ez dira sartzen (pasa den urtean esaten genuen bezala), ez-gaitasunen bat duen jendea. Ez-gaitasun fisikoa eta psikikoa dutenak. Ez dago sexualitate perfekturik, ezta pefektua izan beharrik (norbaitek baldin badaki zer den perfektua izatea... badakizue gure emaila!) sexuaz gozatzeko. Ikusi hurrengo bideoa... Berdina pentsatzen jarraituko dugu? Pertzepzio berdinarekin jarraituko dugu?\nEz-gaitasun bat duten pertsonen sexualitatea perfektua ez denaren multzo horretan sartzen da (benga!! Perfektua… ez-perfektua… normala… ez-normala… baina nork demontre jarraitzen du horrelako mailak eta etiketak jartzen?). Baina ez hori bakarrik, ez-gaitasun bat duten pertsonen inguruan dauden topikoak asko dira:\nEz-gaitasun bat duten pertsonek ez dira oso azkarrak edo adimentsuak\nEz-gaitasun bat duten personek betirako umeak dira.\nEz-gaitasun bat duten petsonek harremanak izateko arazoak dituzte.\nEz-gaitasun bat duten pertsonek asko sufritzen dute\nEz-gaitasun bat duten pertsonek ezin dira bikotekide, lagun, ama edo aita onak izan\nEz-gaitasun bat duten pertsonek beti triste daude.\nEz-gaitasun bat duten pertsonen gorputzek ezin dute plazerra sortu. Asexualak dira.\nEz-gaitasun bat duten pertsonek sexua izanez gero, umeak etorriko dira, eta beraz, hurrengo belaunaldiek ez-gaitasuna heredatuko dute.\nEz-gaitasun bat duten pertsonen sexualitatea biziagoa da, ez da neurrikoa.\nEz-gaitasun bat duten pertsonen sexualitatean ez dago kontrolik, arrisku gehiagoei aurre egin behar diete.\nEz-gaitasun bat duten pertsonen sexualitatea “normala” da, heteroarauan oinarrituta, heterosexuala.\nBeldur Barik jarrerarekin erantzuna ematen saiatuko gara topiko guzti hauei… goazen! Eta gogoan gehiago badituzu, pentsatu, hausnartu, partekatu! Guztion artean deusezta ditzagun topikoz eta aurreritziz betetako gizarte hau….\nEz-gaitasuna ez da gaixotasun bat, giza baldintza edo egoera bat baizik.\nEz direla betirako umeak… horrela tratatuak dira! Gehiegizko paternalismoak gutxiago diren pertsonei umeak bailira tratatzera eramaten du. Ez garela umeak! Gure erabakiak, nahi duguna eta ez duguna nahi ere argi dugula!\nHarremanak izateko arazoak… harremana izateko gaitasuna… ez da besteen pertsonetan egongo?\nSufritzearena… ez jakintasunak sufrimendua eta mina nahastera garamatza, eta gehiago sufritzen dela pentsatzera eramaten gaitu. Mina sahiestesina izan daiteke, baina sufrimendua hautazkoa dela esan genezake… bakoitzak bere bizitzari aurre egiteko jakin badaki zer faltan duen edo zer ez duen faltan. Gainera, sufrimenduak sortzen duena askotan besteen marginazioa da.\nSexualitate “normala” izatearena... hurrengo bideoa ikusi... zergaitik aurresuposatu behar dugu jende guztia, eta guztia diogunean guztia da, heterosexuala dela?\nPentsatu momentu batez, zure erabakiak ez direla kontutan hartzen, zure askatasuna bermatuta ikusten duzula, zure sexualitatea garatzeko aukerarik ez dizutela ematen… Latza, ezta? Ez-gaitasuna duten pertsonak aingeru asexuatuak bezala ikusten dira, eta indarrean dauden edertasun kanon eta estereotipoak direla eta, ez direla batere desiragarriak. Umemokoak bailira bezala tratatuak sentitzen dira… Sexualitatez gozatzeko askatasuna eta erramintak ere lortzea ezinbestekoa da, ez-gaitasun bat dutenentzeko, ez-gaitasun bat ez dutenentzako bezala. Eta erraminta hoiek garatzeko lehenengo pausua ere indarrean dauden tabu hoiekin amaitzea da. Nola? Gogoratzen duzue armairuan gaiarekin jorratutako esaldi garrantzitsu bat? “Aipatzen ez dena, ez da existitzen”? Ba orduan goazen ozen esatera… “Bai, sexualitea dut, nere sexualitateaz gozatzea gustoko dut… gainditu!”\nEta izendatzeko, eta aniztasun funtzional honi ikusgarritasuna emateko leku onenetariko bat, zinea da. Beraz, pelikula baten gonbidapenarekin gatoz. Beldur Barik jarraitzaileak… bale, oraindik ez dugu zinemetan… baina begiratu bat eman pelikula honi …\nIndarrean dauden edertasun estereotipoekin amaitu dezagun, ezarritako tabuak gainditu ditzagun!


Durango - hiru Presentacion - Urrutiko Lanbide Heziketako Institutua\nDurangoko udalerria bi mendiren artean dago, biak ere ongi nabarmendu eta bereiziak: Mugarra eta Oiz. Bi horien artean, Ibaizabal ibaia igarotzen da, eta haran ederra sortu du ibaiaren ibiliak. Hantxe zegoen antzinako Durango, jendeen bizigune. Gerora, beste hainbat sortu dira haren inguruan. Hiribildua 1297an sortu zen, Ibaizabal eta Mañaria errekak elkartzen diren tokian, eta Villanueva de Tabira izena jarri zioten. Izen horrek erakusten du aurrez ere izan zitekeela han asentamendu egonkor samar bat. Bide askok egiten zuten bat hiribilduaren inguruan (Gaztelako goi-ordokitik zetozenak, Ibaizabaleko ibar hori eta Deba harana lotzen zituztenak...), eta merkataritza eta eskulangintza jarduerak ugaritu egin ziren hiribilduan.\nDurangoko hiribilduak hiru kale zituen (Barrenkale, Artekale eta Goienkale), ia paraleloak, eta kale bakarrak mozten zituen (Zeharkale). Egitura hori oso ohikoa zen Erdi Aroan, baina Durangok badu berezitasun bat: kale horien mutur bakoitzean eliza bat eraiki zuten, Andra Maria eta Santa Ana (Bizkaiko hiribilduetan ez zen batere ohikoa, bai, ordea, Araba eta Nafarroakoetan). Andra Maria basilikaren ondoan, gainera, merkatu plaza handia egin zuten.\nHiribilduak harresi bat izango zuen inguruan, eta dorreak ere bai. Itxuraz, angelu bakoitzean dorre bat zegoen, eta Mañaria ibaiaren ertzean ere baziren (ibaia babes erreten modura erabiliko zuten). Harresi horren aztarnarik ez da inon ageri, eta zenbait historialarik esaten dute ez zela izan harresirik, egurrezko itxitura bat besterik ez zuela hiribilduak. Hiribildurako bost sarbideak ere, antzinako ateak, harresi hartan egongo ziren: Kurutziaga, Pietatea, San Joan, San Pedro eta Santa Ana (azken horrek bakarrik iraun du, baina oso aldatua dago egun).\nHazkunde demografikoaren eraginez, hiribilduaren ekialdean zabalgunea egin behar izan zuten, eta beste kale bat eraiki, Kaleberria. Eta handik hirigunera sartzeko, beste sarbide bat ireki zuten. Horrez gain, harresietatik kanpo eta Durangon biltzen ziren bideen inguruan, errebalak sortzen eta handitzen joan ziren XVI. mendetik aurrera.\nErdi Aroko hirigunea oso aldatua dago egun, eta zerikusi gutxi du orduko harekin, baina zenbait etxek badute oraindik ere orduko arrastoa: aurrealde estua dute, eta sakonera handia. Durangok hondamendi asko pairatu behar izan ditu historian, nola uholdeak, hala suteak, baina handietan handiena, 1936an jasan behar izan zuen: Francoren jarraitzaileek bonbardatu egin zuten Durango, eta guztiz suntsitu. Horrek aldaketa asko ekarri zizkion hiribilduari, eta aldian aldiko beharrei erantzun beharrak ez gutxiago. Ondorioz, urteen buruan aldatuz joan da Durangoren hiri-egitura, nahiz eta kaleen antolamendua Erdi Aroko haren jarraipena den ia erabat.\nMonumentu itxurako eraikin eta elementu ugari ditu Durangok: Andra Maria eta Santa Ana elizak, Santa Ana arkua, Laritz dorrea, Arraibi jauregia, udaletxea, Barrenkaleko edo Andra Mariko garbitegiak, Mañaria ibaira doazen harmailadiak...\nAndra Mariaren basilika\nBarrenkaleko ikuztegiak eta eskailerak


Hegoaldean | 2019ko Azaroaren 28a\nIruñeako Udalak ezeztatu du aitzineko agintaldian onartu zuten euskararen ordenantza, eta horren ordez 1997. urtekoa ezarri du plantan. Erabaki horren hartzeko, Navarra Suma koalizioak sozialisten sustengua ukan du. Enrique Maya alkateak pentsatzen du EH Bilduren udal-gobernuak onartu zuen araudiak euskara inposatzen zuela, eta horregatik, euskararen erabilerari “normaltasuna emateko beharra” Udalari dagokiola erran du. Hemendik aitzina, udal-administrazioan lanpostua erdiesteko euskara “meritu” gisa hartua izanen da, eta ez baldintza bezala. Halaber, ordenantza berriak ez die euskarazko arretarik bermatzen herritarrei, eta hizkuntza- paisaia elebiduna zalantzan ezartzen du.\nHegoaldean | 2019/11/28\nAzaroaren 27 honetan estreinatua izan da Bilboko geltoki intermodal berria. Honetan elkartuko dira aldirietako trenak, metroa, tranbia, autobusak, taxiak eta aireportuarekiko loturak. Bizikleten udal zerbitzua ere leku berean aurkituko da. Osoki lur azpian dagoen azpiegitura hau milioi euro baino gehiago gosta da. Urtean zazpi milioi pertsona errezibituko ditu, eta batez bertze, egunean 19 000 erabiltzaile ibiliko dira hortik. Termibus berriak lau solairu ditu. Lur arrasean, sarbideak izanen dira, eta merkataritza gune bat, oraino bukatua ez dena.\nJoan den asteko Herrian aipatzen genuen nola Iruñeako udalak ezeztatu duen Pirritx, Porrotx, eta Marimototxek Nafar hiriburuko Baluarten eman beharra zuen ikuskizuna. Hastapen batean, dena estakuru ibili ziren udal arduradunek: irregulartasunak, segurtasuna, e.a. Ondoko egunetan, haatik, Enrique Maya alkateak argi eta garbi onartu du ezeztapen horren arrazoia politikoa dela. Pirritx, Porrotx eta Marimototx Ezker Abertzalearen “pailazoak” omen dira. Honela mintzatu da auzapez jauna: "Iruindar asko mindu egiten dira pertsona horiek txikienekin, haurrekin, duten harremana ikustean, ez da onena...” Zer ez den entzun behar, bertzenaz!\nDuela 35 urte hil zuten Santi Brouard ezker abertzaleko buruzagia Bilboko bere iker-gelan. 30 urte bete dira, berriz, Josu Muguruza Herri Batasunaren parlamentaria Madrilen tirokatu zutenetik. Azaroaren 21ean, omenaldia egin diete biei. Lehenik Bilboko Ametzola parkean Brouarden oroitarriaren aitzinean eta gero Errekalden, Josu Muguruza bizi izan zen auzoan iragan dira oroimen ekitaldiak. Josu Muguruzaren alaba eta Egiari Zor fundazioko kide den Ane Muguruzak hartu du hitza Errekalden. Biktimen umiliatzea hainbertze aipatzen den garai honetan Estatuaren indarkeria pairatu duten biktimek ere “umiliatua sentitzeko nahikoa arrazoi” badutela adierazi du. Halaber, Sortuk ere oroitarazi nahi izan ditu Santi Brouarden eta Josu Muguruzaren hilketak, Bilboko karriketan barna egin den manifestaldiaren bidez. Bestalde, Gasteizko Legebiltzarreko osoko bilkura hasi aitzin, minutu bateko isilunea egin dute talde guzietako parlamentariek Santi Brouarden omenez.\nEuskal Herri osoko gazteen artean sarea osatu nahi dute Eusko Ikaskuntzak, Euskadiko eta Nafarroako gazteriaren kontseiluek eta Udako Euskal Unibertsitateak. Horretarako hainbat foro antolatu dituzte, lau gai nagusi lantzeko xedez: hezkuntza formala eta ez-formala, gobernantza, ongizate materiala eta euskara. Foroek bi fase ukanen dituzte. Lehenbiziko fasean 3 elkarretaratze eginen dira: hasteko, abenduaren 14an Donostian. Ondotik, Iruñean elkartuko dira, otsailaren 8an, eta azkenik Baionan, martxoaren 14an. Bigarren fasean, berriz, ordu arteko biltzarretan parte hartu duten gazte guziak foro bakarrean bilduko dira. 18 eta 30 urteko gazteek parte hartu ahalko dute foroetan, eta www. eusko-ikaskuntza.eus webgunean izanen dute izena emateko parada. Ekimen honen sortzaile diren gazteen ustez, foroak “abiapuntua” izanen dira, eta lanean segitzeko xedea dutela adierazi dute. Beren kezkak eta tresnak agertzeko txosten bat eginen dute, gobernuak interpelat...\nDurangoko Azokaren 54. edizioa aurkeztua izan da joan den astean. Aurtengo honek izanen dituen berritasunak azpimarratu ditu, bereziki, Gerediaga elkarteko lehendakaria den Nerea Mujikak. Azoka gero eta handiago egiten ari dela eta, espazio berri bat erabiliko dute, Landako gunearen gibelean dagoen Musika Eskola. Honetan iraganen dira estreina ekitaldia, Gogoetaren Plaza eta DA! PRO egitasmoa. Azken ekimen hau baliatuko du Azokak Euskal Herriko programatzaile eta musikaren sektoreko sortzaile eta profesionalen arteko topaketa antolatzeko. Abenduaren 5eko goizean izanen da hau. Landako guneak itxura berria eskainiko du, erakusmahaien irudia aldatu baitute. Edizio honetan, 264 erakusmahai izanen dira eta hauetan 405 berrikuntza izanen dira ikusgai. Abenduaren 6an, Azokako Sormen Bekaren irabazleak no diren jakinaraziko dute. Aurtengo gaia musika izanen da. Ekoizpen berriak aurkezteaz gain, 200 ekitaldi baino gehiago proposatuko ditu Gerediaga elkarteak. ...\n“Joxe Azurmendi. Euskal pentsamenduaren ur-jauzia” izeneko kongresua iraganen da Donostian, abenduaren 11 eta 13 artean. Ekitaldi hau Jakinek, EHUk eta Gipuzkoako Foru Aldundiak antolatu dute, zegamar filosofoaren ekarpena aztertu eta lantzeko xedez. Filosofia, politika, hizkuntza, kultura eta literatura aztertu izan ditu Joxe Azurmendik. Horren lekuko dira argitaratu dituen 41 liburuak eta 500 bat artikuluak. Azurmendiren obraz gogoetatzeko, 50 aditu elkartuko dira San Telmo museoan. Kongresuaren idekitze ekitaldia abenduaren 11n eginen da. Honetan mintzaldi bana emanen dute Joseba Zulaika antropologoak, Miren Azkarate hizkuntzalariak eta Pruden Gartzia urgazle eta idazleak. Abenduaren 12an, kongresua hiru aretotan banatuko da, Azurmendiren ildo ezberdinak memento berean landu ahal izateko. Landuko diren gai nagusiak gizaberearen filosofia, gogoeta etikoak, pentsamendu soziala, kooperatibismoa, nazioa, estatua eta kultura izanen dira. Abenduaren 1...\nHegoaldean | 2019/11/27\nAzaroaren 28 honetan hasi da hondakinak erretzen Zubietako erraustegia. Mementoan, entseguak eginen dituzte, eta 2020ko martxoan jarriko da martxan. Jose Ignacio Asencio Gipuzkoako Ingurumen diputatuak erran du martxotik aitzina Zubietako plantan tratatuko direla Gipuzkoako hondakin guziak. Asencioren ustez, azpiegitura honek aro berri bat zabalduko du Gipuzkoarentzat: orain arteko bertze zabortegi guziak hetsi ahal izanen dituzte, eta ez dute hondakinik igorriko bertze lurraldeetara. Kutsadura ere anitz murriztuko dela baieztatu du diputatuak.


Kulturarteko Urien Sarearen X. urteurrena ospatu dau Bilbok - bizkaie.biz\nBizkaie! 2021-11-24 08:36 Kulturea\nMunduko 150 uri baino gehiago dagoz erakundean.\nEgunotan egindako batzarretako bat (argazkia: Bilboko Udala) | Ikusi handiago | Argazki originala\nKulturarteko ikuspegia daben politika publikoak bultzatzeko konpromisoa daben uriak eta lurraldeak batzen ditu Kulturarteko Urien Sareak, eta hamar urte bete dituala gogoratu dau Bilboko Udalak, Itsasmuseumen egindako ekitaldian. Izan be, Bizkaiko uriburua erakunde horren parte da.\nJuan Mari Aburto buru izan dauen ekitaldia, urteurrenagaz lotutako hitzorduetatik azkena izan da. Egun biko egitaraua atondu dabe Bilbon eta, besteak beste, hamar urteotako balantzea egin dabe, baita aurrera begirako erronkak aztertu be. Kulturarteko Urien Sarearen Espainiako adarrari jagokon urteroko batzarra hartu dau Itsasmuseumek, Itziar Urtasun zinegotzia buru.\nBilboko, Barakaldoko eta Getxoko ordezkariak egon dira batzarrean, baita Valentzia, Sabadell, Cartagena, Bartzelona, Tenerife, Getafe, Logroño, Salt eta Zaragozakoak be. Urian gizarte-lanean dabizan alkarteak eta etorkinei laguntzen deutsenak be konbidau ditue ekitaldira.\nUrteurreneko ospakizunen amaierako ekitaldian, Juan Mari Aburto alkateak Bilbon azken urteotan gero eta nabarmenagoa dan aniztasuna gogoan hartu dau: beste jatorri, heziketa, kultura-jarduera, hizkuntza eta ezaguerak dituen personen mobikortasuna areagotu izanaren ondorioa da eta hori sekulakoa da, aukera ekonomiko, sozial eta kultural barriak sortzen ditualako.\nAlkateak ganeratu dau Bilbo uri abegikor, inklusibo eta askotarikoa dala, Udalak aniztasuna autortu eta errespetau, eta herritar guztien bizi-kalidadea eta ondoizatea lehenestearen aldeko apustua egin dau.\nGaur egun, Kulturarteko Urien Sarean Europa osoko 150 uri eta eskualde inguru dagoz, baita beste kontinente batzuetakoak be, adibidez, Maroko, Japonia, Australia eta Kanadakoak. Europar Kontseiluak Intercultural Cities programearen bidez sarea sortu ebanetik kide da Bilbo, 2011tik.\nSarean parte hartzen daben udalek kulturartekotasuna alkarlanean lantzeko jarduerak martxan jarri ditue, esperientziak eta estrategiak konpartiduteko asmoz. Ganera, Kulturarteko Urien Indizea dalakoa daukie, 70 galdera eta 14 adierazleren bidez kulturarteko politiken eraginkortasuna neurtzen dauen tresnea.


Bainu denboraldi hasiera jendetsua ari da izaten, beroagatik - Debagoiena - Goiena.eus\nBainu denboraldi hasiera jendetsua ari da izaten, beroagatik\nAmaia Txintxurreta 2017-06-21 12:34\nBergarako kanpoko igerilekuetan dagoeneko azken hiru egunetan bete da aforoa eta Udaletik adierazi dute hainbat neurri hartuko dituztela epe motzera. Esaterako, sorosle bat gehiago jarriko dute eta aforoa betetzen denean kanpoko jolas igeritokia hogei minututik hogei minutura hustuko da erabiltzaile berriak sar daitezen.\nBainu denboraldi hasiera jendetsua izan da aurtengoa, egunotako beroengandik freskatu nahian, asko izan direlako herriko igerilekuetara bainua hartzera joan direnak.\nBergarako igerilekuetan, esaterako, jendetza dabil egunotan, eta ume eta gaztetxoak pozik dabiltza. Hala ere, nagusiagoen artean, haserre edota egonezina suma daiteke, uretara sartzeko jende ilarak sortzen direlako.\nUdaletik barkamena eskatu diete erabiltzaileei bizitzen ari diren egoerarengatik eta adierazi dute orain arte urtean zortzi edo hamar egunetan betetzen zela aforoa, baina aurten dagoeneko azken hiru egunetan bete dela. Egoera hobetzeko, epe motzera hiru neurri ere hartuko dituztela iragarri dute. Sorosle bat gehiago jarriko dute; aforoa betetzen denean kanpoko jolas igeritokia hogei minututik hogei minutura hustuko da erabiltzaile berriak sartu ahal izateko; eta aforoa gaindituko dela aurreikusten dutenean, ez dira sarrerarik salduko, eta abonatuek soilik izango dute sarrera eskubidea. Epe ertainera begira, berriz, ur-jolasen instalazioa baloratuko da.\nBestalde, eta iazko arrakastari eutsiz, zapatuan, hilaren 24an Agorrosin Kirol Guneko kanpoko zein barruko igerilekuak zabalik egongo dira gaueko 23:30ak arte. Agorrosin Gaua izena jarri diote aurten, eta hainbat ekintza izango dira: uretako puzgarriak, baloi erraldoiak, ur jolasak eta musika, esaterako.\nArrasateri dagokionez, zabalik daude kanpoko igerilekuak, baina San Juan jaiak direla eta, hainbat aldaketa egongo dira ondorengo egunetan. Egubakoitzean arratsaldeko 19:00tan itxiko ditu ateak kiroldegiak; zapatuan, San Juan egunez, itxita egongo da; eta domekatik aurrera udako ordutegia egongo da martxan, hau da, goizeko 09:00tatik gaueko 21:00ak arte.\nGainera, ikusita kiroldegiko aparkalekua topera egoten dela, Arruena erabili ahal izango da aparkaleku bezala, uda garaiko igerilekuak zabalik dauden bitartean.\nOñatin, igerileku txikian aforo kontrolatua\nOñatin igerilekuetako berdegunea zabalik dago, eta astelehenean eta martitzenean aforo kontrolatua izan zen igerileku txikian. Beraz, zenbait unetan uretatik norbait irten arte, ezin izan ziren sartu zain zeudenak.\nAretxabaletakoa eta Eskoriatzakoa\nAretxabaletako solariuma, berriz, zapatu honetan zabalduko dute. Eta Eskoriatzako berdegunea zabalik dagoen arren, kanpoko igerilekua uztailaren 3tik aurrera egongo da erabilgarri.\nGizartea Aretxabaleta Bergara Eskoriatza Oñati


EAEko herritarrek senide eta lagunez osatutako sare handia (22 pertsona) eta oso homogeneoa dute\nHomeGaiakKapital sozialaPrentsa Oharrak EAEko herritarrek senide...\nKAPITAL SOZIALAREN GAINEKO INKESTA. 2007\nEAEko herritarren gizarte partaidetza handiena hauteskundeetan ematen da, Eustatek egindako Kapital Sozialari buruzko Inkestaren arabera\nEustatek 2007. urtearen amaieran egin zuen Kapital Sozialari buruzko Inkesta, gizarte erlazio eta partaidetza dimentsio-multzo gisa. Inkesta horren adierazleetako batzuk honakoak dira: herritarren zoriona eta osasuna, senide eta lagunen sarearen tamaina, horien homogeneotasuna, oro har eta erakundeengan antzemandako konfiantza, hauteskundeetan parte hartzea eta elkarteetako kide izatea, informazio-iturrien aniztasuna, sare birtualak, segurtasuna eta kohesio soziala.\nInkestaren emaitza esanguratsuena izan zen EAEko herritarrek batez beste 22,5 pertsona dituztela inguruan (senideak eta lagunak), eta horietako hamabi herritarren nukleo hurbilenean sartzen direla. Aldagai sozioekonomikoen artean familia mota bereziki baztertzailea da; bakarrik bizi diren bikoteek ia 24 senide eta lagun dituzte eta pertsona bakarreko familiak 18,7, baina familia osatu gabe establezimendu kolektiboetan bizi diren pertsonek 14 senide eta lagun dituzte gehienez. Jardueraren arabera, pentsiodunek batez beste 19,7 senide eta lagun izaten dituzte eta ikasleek 24,1etik gora.\nLagunak bakarrik kontuan hartuta, inkestan lagunak homogeneoak edo heterogeneoak diren aztertu da. Batez beste, biztanleen 6,0en artean homogeneotasuna da nagusi; hau da, ia hiru pertsonatik bik, sinesmen erlijioso, naziotasun, gizarte klase edo joera politikoari buruz euren antzean pentsatzen duten lagunak besterik ez dituzte.\nBaina sare heterogeneoenak batez ere atzerrian jaiotakoek izaten dituzte, baita unibertsitariek, profesionalek, zuzendariek, gizartearen goiko eta erdi-goiko klaseek eta enpresaburuek ere. Sare homogeneoetan sartzen dira, aldiz, honakoak: lehen mailako ikasketak dituztenak eta horietara heltzen ez direnak, etxeko lanak egiten dituztenak, 55 urte edo gehiago dituztenak, pertsona ez-aktiboak, beste probintzia batzuetan jaio direnak, eta alargunak, bananduak nahiz dibortziatuak.\nGizarte partaidetzarik handiena hauteskundeetan ematen da, eta elkarteetan gutxieneko parte hartzea ematen da. EAEko biztanleek hauteskundeetan parte hartze handia izaten dute, batez beste 7,6ko parte hartzea; hau da, azken 4 hauteskundeetako 3tan bozkatu dute. Biztanleek interesa dute gizarte eta politika gaietan (5,8), baina gizartean eta politikan parte hartze txikia dute (1,2 puntu batez beste) eta elkarteetan ia ez dute parte hartzen (0,8 puntu).\nEAEko biztanleek uste dute haien interesekoak diren gai publikoei buruz informazioaren erdia bakarrik jasotzen dutela (5,2 puntu, batez beste), nahiz eta lurralde bakoitzean informazio-iturriak ugari diren (7,5 batez beste) eta komunikabideak asko erabiltzen diren (6,7).\nZehatzago aztertuta, jendeak hurbilagokoak dituen gaiei buruz du informazio gehien, batez ere euren auzoari, udalerriari edo autonomia-erkidegoari buruzkoa informazioa (herenak baino gehiagok uste du informazio ugari duela); baina informazio gutxiago du Espainiari buruz (laurenak uste du informazio ugari duela) eta, batez ere, Europari buruz (% 15 baino pixka bat gutxiagok du informazio ugari). 2007. urtean, aldiz, Internet eta harreman birtualak oraindik gutxi erabiltzen ziren (1,6 puntu, batez beste).\nKonfiantzak ozta-ozta gainditu du\nEAEko biztanleek ez dute konfiantza bera jende arruntarengan (5,8), profesionalengan (5,1), senide eta lagunengan (6,9) edo erakundeengan (4,7); azken hau, gainera, konfiantza gaindituaren azpitik geratzen da. Erakunde bakoitzarenganako konfiantza ezberdina ematen da. Alderdi politikoenganako konfiantza da txikiena, 3,1 puntukoa, baita armadarenganakoa ere, 3,4 puntu; eta gobernuz kanpoko erakundeengan ematen da konfiantzarik handiena, 6,1 puntu. Tartean beste hauek daude: Ertzaintza, 5,6 puntu; Cáritas bezalako erakunde ongileak, 5,5 puntu; sindikatuak, 4,6 puntu, eta epaitegiak, 4,7 puntu.\nLanbideenganako konfiantzan oso argi dago fidagarrienen eta ez hain fidagarrienen arteko aldea: medikuak dira fidagarrienak (7 puntu batez beste) eta politikariak ez hain fidagarrienak (3 puntu). Zientzialariak eta irakasleak medikuek ematen duten konfiantzatik hurbil geratzen dira, eta polizia eta merkatariekin batera gainditu duten lanbideen artean daude. Epaileak eta funtzionarioak 5etik hurbil geratu dira; enpresaburuek, apaizek eta kazetariek 4a gainditu dute, eta militarrek eta politikoek batez beste 3,5 puntu dituzte.\nBestalde, gizarte kohesioa, segurtasuna eta ustelkeria (edo halakorik ez egotea) kapital sozialeko dimentsio garrantzitsuak dira. Seguru sentitzea bereziki garrantzitsua da, batez beste ia 8 puntu lortu baititu. Kohesio sozialak 6 puntu inguru lortu ditu, hurbiltasuna, gatazkak eta ezberdintasunen onarpena batuta. Ustelkeriaren gainean, aldiz, balorazioa negatiboa izan da; 5,9 puntu lortu ditu, beraz, askok uste dute gehiegikeria dagoela.\nEz daude hain seguru gazteenak (7,3), 25-34 urte arteko helduak (7,4) eta langabetuak eta ikasleak (7,4); baina denen segurtasuna oso ona da. Seguruen daudenak honakoak dira: erretiratuak (8,3), 65 urtetik gorakoak (8,2) eta etxeko lanak egiten dituzten pertsonak (8,2).\nBadirudi EAEko biztanleentzat ezaugarri pertsonalek ez dutela arazo handirik sortzen segurtasunaren ikuspegitik; % 20 eta % 45 bitarteko ehunekoaren ustez ezaugarri horietako batek ere ez du arazorik ematen. % 22ak uste du pentsaera ideologiko ezberdinek arazoak sor ditzaketela; eta antzeko kopuruak horixe bera uste du jatorri etnikoari buruz. % 16ak baino gehiagok uste du maila sozial ezberdinek ere arazoak sortzen dituztela. Erlijio eta hizkuntza ezberdinei dagokienez, % 10ak uste du horien ondorioz gatazkak sor daitezkeela.\nHerritarrak nahiko pozik eta osasuntsu daude\nIkuspegi orokorra aintzat hartuta, EAEko biztanleak hein handi batean pozik eta osasuntsu daude; batez beste, 10etik 7,1 puntu ematen dituzte dimentsio honetan. Zorionaren atalean osasunari buruz eta bizitzak eta diru-sarrerek ematen duten zorionari buruz galdetu da.\nIldo horretan, diru-sarrerei lotuta egon daiteke eta, hain zuzen, horri lotuta dago. Gizarte klasea aldagai garrantzitsuena izateak erakusten du aipatutako lotura; gizartearen beheko klasearen (6,2) eta gizartearen goiko eta erdi-goiko klasearen (7,7) arteko aldea handia da.\nFamilia motak eta familiaren tamainak garrantzia dute bakarrik egotea ere kontuan hartzen delako poztasuna neurtzean: bakarrik dauden bikoteak (7,2) edo seme-alabak dituzten bikoteak (7,1) dira zoriontsuenak eta ez dira hain zoriontsuak pertsona bakarreko familiak (6,6) eta taldeetan daudenak (6,6).\nKapital Sozialari buruzko Inkestaren emaitza orokorrak\nKapital soziala baliabidea da, arlo ekonomiko eta sozialetan modu aktiboan parte hartzeko aukera ematen duten sare pertsonal zabalak edukitzean lortzen dena. Parte hartze hori, hain zuzen, konfiantzazko giroan egiten da eta norberaren garapenean, garapen sozialean eta gizarte baten garapen ekonomikoan lagun dezake. Bada, Eustatek kapital sozialari buruzko inkesta egin zuen BBVA Fundazioarekin eta EAEko eta Espainiako estatistikari buruzko erakunde batzuekin elkarlanean.\nInkesta horretan, kapital soziala harremanei eta gizarte partaidetzari lotutako dimentsio multzoa da, eta horien adierazleetako batzuk hurrengo grafikoan laburbiltzen dira:


MERKATARITZA ZUZENBIDEA - LOROÑO ABOKATUAK\nLOROÑO ABOGADOS » ZERBITZUAK » MERKATARITZA ZUZENBIDEA\nMerkataritza zuzenbidearen abokatu espezializta hoberenak ditugu. Merkataritza zuzenbidea, pertsonei lotutako erlazioen, akzioen, tokien eta merkataritzaren kontratuen erregulazioaz arduratzen da.\nLoroño Abokatuak, Bilbo, Madrid, Barakaldo eta Getxoko bulegoetatik, enpresei merkataritza erlazioetan laguntzen diegu. Merkataritza zuzenbidea merkatarien lanerako arauak barneratzen dituen zuzenbide pribatuaren arloa da.\nHau da, merkataritza zuzenbideak aktibitate komertzialaren jardutea erregulatzen du. Zuzenbidearen arlo oso dinamiko baten aurrean gaude, enpresen, merkatuen eta gizartearen beharretara moldatzen delako jarraiki. Beraz, merkataritza zuzenbideak antolakuntza enpresarial modernoaren egitaratzeaz eta enpresariaren estatutu juridikoaren erregulazioaz arduratzen da. Beste alde batetik, akzio komertzialak, etekina ateratzeko helburuarekin egiten direnak dira.\nMerkataritza arloak, Loroño Abokatuak kontu-ikuskari, ekonomista eta kontabilitate adituekin egiten du lan eta bulego espezializatuekin elkarlanean gabiltza enpresak beharrezko aholkularitza jaso dezan eta alderdi juridiko eta legalak kontrola ditzan merkataritza arloan eman daitezken gertakizunen aurrean defentsa izateko.\nLoroño merkataritza abokatuak akordioak ditu zinatuta maila nazionalean ospea duten kontu-ikuskari, aholkulari eta teknikariekin, bezeroaren onurarako.\nArlo honetan, gai hauei buruz gomendatuko zaitugu:\n•Edozein motako enpresari aholkularitza: autonomoak, era guztietako sozietateak…\n•Merkataritza elkarteen egite, transformazio, fusio, absorzio, zatitze, salmenta, disoluzio eta likidazioak.\n•Merkataritza eta merkatu plangintza eta estrategia. Kideen arteko akordioak.\n•Administrazio kontseiluak eta kontseilu idazkaritza (etortzea, aktak…)\n•Zuzenbide Konkurtsala (Administrazio konkurtsala barne).\n•Hartzekodunen eskubideen defentsa, kontestatzea edo kreditu ezagutzea.\n•Krisi edo likidazioan dauden empresen berregituratzea.\n•Akziodunen eta aholkularien betebeharrak.\n•Hornitze, obra exekuzio edo zerbitzu prestakuntza merkataritza kontratuak\n•Banku erlazioak eta aseguruak.\n« EZKONTZA ZUZENBIDEA\nZUZENBIDE PENALA. ABOKATU PENALISTAK »


Almitzari buruz | Almitza Sega Elkartea\nAlmitza Sega-elkartea 1996an hasi zen talde gisa elkartzen. Zaldibia (Gipuzkoa) bilgune harturik, sorreran batik bat, Europa aldean antolatu ohi diren sega txapelketetan parte hartu edo lehiatzen hastea izan zuen lehenbiziko jomuga. Gerora, helburu hori garatze aldera, 2001. urtean elkarte ofiziala eratu zen.\nAlmitzak, era askotako ekitaldiak antolatu ditu urte guzti hauetan zehar: jaialdiak, apustuak, txapelketak… Antolatu izan dituen eta parte hartu izan duen ekitaldi guztietan Euskal Herriaren herri-izaera ezagutarazi nahi izan du; hori dela eta, sega-taldeaz gain beste hainbat kultur eragile (dantzari, musikari…) eta kirolarirekin (harrijasotzaile, aizkolari, trontzalari…) osatu izan ditu ekitaldiak, etxean zein nazioartean.\nUrte hauetan zehar, sega munduan eskarmentu handia duen jendea aritu izan da Almitzan lanean, honako helburu hauekin nagusiki:\n1.- Sega elkartea den heinean, herri kirola eta segalaritza sustatzea segalari gazteak ere kirol honetan trebatzera bultzatuz.\n2.- Bereziki nazioartean baina baita Euskal Herrian bertan ere, gure herri izaeraren ezaugarriak erakustea.\nHemengo sega tradizioa aspaldikoa den arren, nazioartean ere sega txapelketak egiten zirela jakiteak interes eta jakin min handia piztu zuen elkarteko kideengan. Geroztik asko izan dira Europako hainbat herrialdetara egindako bidaiak eta etxera ekarritako sariak.


Hegoak Astintzen – Hezkuntza Emozionalerako Elkartea\nHezkuntza Emozionalerako Elkartea\nPosted on apirila 11, 2016 by hegoakastintzen\nGaldetu diozu inoiz zeure buruari… “Nola komunika naiteke besteekin modu osasuntsu batean? Zer da komunikazio ez bortitza? Zein da nire… Read more Comunicación para la convivencia\nAdimen Emozional Tailerra\nPosted on martxoa 13, 2016 martxoa 13, 2016 by hegoakastintzen\nBeasainen egon gara Adimen Emozional tailerra bideratzen Irriargi Elkarteak gonbidatuta . 23 pertsona elkartu gara 12 orduko tailer teoriko praktiko… Read more Adimen Emozional Tailerra\n“Kontzientzia Antzerkia” Bideo Foruma\nPosted on martxoa 13, 2016 by hegoakastintzen\nKaxilda liburutegian (Donostia) elkartu gara berriro ere kontzientzia astintzeko! 2016ko urtarrilaren 26an, Pax Dettoniren Teatro de Conciencia delakoaren Antzezlan baten… Read more “Kontzientzia Antzerkia” Bideo Foruma\n“Kontzientzia Antzerkia” Tailerra\nHezkuntza Emozionala lantzeko beste modu bat: KONTZIENTZIA ANTZERKIA. Pax Dettoni-k zuzendutako tailerra. Proposamen berri honen bitartez, antzerkia giza garapenaren zerbitzura… Read more “Kontzientzia Antzerkia” Tailerra\nENSÉÑAME PERO BONITO bideoforuma Ekainak 29 de junio\nPosted on ekaina 28, 2015 ekaina 28, 2015 by hegoakastintzen\nUdara baino lehen, Hezkuntza Bir-ikusten azken bideoforuma egingo dugu: Enséñame pero bonito dokumentalarekin. Hezkuntza-proiektu alternatiboen dokumentala da, zeinetan deseskorarizazioa ere… Read more ENSÉÑAME PERO BONITO bideoforuma Ekainak 29 de junio\nReunión con la XELL (Xarxa D’educació Lliure, Barcelona)\nPosted on ekaina 26, 2015 ekaina 26, 2015 by hegoakastintzen\nHace unos días nos juntamos con Pere en La Caseta, donde hablamos de nuestra intención de crear una red de… Read more Reunión con la XELL (Xarxa D’educació Lliure, Barcelona)\nAGITANDO LA EDUCACIÓN (encuentro 8 de mayo)\nPosted on ekaina 10, 2015 by hegoakastintzen\nEl pasado 8 de mayo de 2015 nos juntamos AGITANDO LA EDUCACIÓN. Compartimos algo más que palabras, porque nuestros corazones,… Read more AGITANDO LA EDUCACIÓN (encuentro 8 de mayo)\nBideo Foruma / Vídeo forum\nPosted on maiatza 21, 2015 maiatza 21, 2015 by hegoakastintzen\nDatorren asteartean, maiatzak 29, 19.00etan, bideo foruma egingo dugu hezkuntzaren inguruan hurrengo filma ardatz hartuta: MONSIEUR LAZHAR. Irakasle etorkina, doluan… Read more Bideo Foruma / Vídeo forum\nHEZKUNTZA ASTINTZEN topaketa (maiatzak 8)\nPosted on maiatza 12, 2015 maiatza 12, 2015 by hegoakastintzen\nEderra izan da zuekin elkartzea, ederra aurpegi berriak ezagutzea, ederra ahotsak elkar entzutea, ederra espazioa konpartitzea eta ederra ilusioa indarberritzea.… Read more HEZKUNTZA ASTINTZEN topaketa (maiatzak 8)\nAdimen.plus / Inteligencia.plus\nMaiatzak 13 eta 14… Jaso ikastolan (Iruña)… Gurasoen eskolan… Adimen emozional tailerra kudeatzen egongo gara, garapen pertsonala bultatzen! Emozioen gestioa,… Read more Adimen.plus / Inteligencia.plus


'Zumba' maratoia iragarri dute Elgetan maiatzaren 13rako - Debagoiena - Goiena.eus\nLarraitz Zeberio Lekuona 2017-05-02 17:47\n'Zumba' maratoia, iaz, Espaloia kafe antzokian.\nIaz egindako saioan 53 lagunek hartu zuten parte eta izandako arrakasta ikusita esperientzia errepikatzea erabaki dute. Hilaren 13rako egin dute hitzordua. Plaza kopuru mugatua dute eta beharrezkoa da aurrez izena ematea.\nLarraitz Zeberio Lekuona 2016 api 23 Elgeta\nPozik daude antolatzaileak. Giro bikaina eta zumba saio polita egin dute hiru irakasleren gidaritzapean. Esperientzia errepikatzekotan gelditu dira.


Zer ile-mozketak laguntzen du aurpegia bisualki murrizten - Moda 2022\nZer ile-mozketak laguntzen du aurpegia bisualki murrizten\nIragazitako hariak omoplatetara\nKolpe luzeak alboetan\nKilo pare bat galdu ditzakezu dietaren laguntzarekin ez ezik, ilearekin ere!\nNolako ilea moztu pisua galtzeko eta aurpegiko ezaugarriak murrizteko, azpimarratu aurpegiko ezaugarriak irabazi eta ederrak.\nBeraz, garrantzitsua da aurpegi biribila duten neskentzat orrazkerako lerro leun eta lauetatik urrun egon behar duzula. Horrelako ile-mozketak aurpegia nabarmen handitzen du, beraz, ikus dezagun zein ile-mozketak pisua galtzen lagunduko dizuten.\nBarailezur azpian amaitzen den bob luzea aproposa da aurpegi biribila duten neskentzat. Orrazkera honek aurpegia markatzen du, baina ez du azpimarratzen. Horrez gain, bob luze bat joeratik kanpo dago eta beti dago garrantzitsua.\nIle laburra gustatzen ez bazaizu, lasai moztu omoplatoak. Argaltzeko efektua hemen lortzen da hariak xerratuta daudelako eta luzera desberdinetako aurpegian kokatzen direlako.\nGeruza luzeko ilea mozteak masail potoloetatik arreta kentzen du eta itxura harrigarria du. Gainera, ez du estilorik behar, jadanik polita da.\nAlboetan jartzen diren kolpe luze luzeak aurpegi biribila duten neskek ikusmen murrizteko modu aproposa dira. Estilistak erabiltzen dute neska batek aurpegia bisualki eta azkar luzatu behar duenean - ezin hobeto funtzionatzen du eta oso polita dirudi.


Elkartasun jaia, odola eman eta elikagaiak biltzeko : Oarsoaldeko Hitza\nElkartasun jaia, odola eman eta elikagaiak biltzeko\nGaur egingo dute odola emateko eta Greziako errefuxiatuentzat elikagaiak biltzeko hitzordua.\nMaiatzeko odol emate saioa Merkatuzarren. Hurrengoa, abuztuaren 4an izango da.\nLau Haizetara Euskaltzaleen Topaguneko Zaintza lan taldeak hitzordua egin du gaur. Garrantzitsua da hitzordu hori; odola emango dute bertaratzen direnek, baita elikagaiak ere Greziako errefuxiatuentzat. Elkartasun Jaia izena jarri dio hilabetero hutsik egin gabe Erdialdean eta Beraun auzoan antolatzen duten egunari. Ez da noski jai ohikoa, baina osagai garrantzitsuena elkartasuna denez, ospatzekoa dela iritzita jaia deitu nahi izan du euskaltzaleen elkarteak.\nGaur beraz hitzordua dute odola eman nahi dutenek, baita Zaporeak elkarteak Greziako errefuxiatuei jaten ematen segi ahal izateko elikagaiak eman nahi dituztenentzat. 17:00etatik 20:30era izango dira Merkatuzarren horretarako.\nOdola eman nahi dutenek, aldez aurretik hitzordua egin beharko dute 679 22 85 39 edo 600 22 49 50 telefono zenbakietara deituta.\nOndoko loturan aurtengo egutegia odola eman eta elikagaiak biltzeko zehaztutako egunekin. Gorriz Merkatuzarren egingo dituztenak; berdez, Beraungo Jubilatuen egoitzan egingo dituztenak.


[OHARRA] Udalekuak 2020: |\nHeme zaude: Nagusia / Albisteak / [OHARRA] Udalekuak 2020:\nPosted by admin | Astelehena, 2020, Maiatza 25 | Categories: Albisteak, Atarikoak | Iruzkinak ezgaituta\nTxatxilipurdik, Arrasateko familia guztiei mezu hau helarazi nahi die:\nCovid-19ak eragindako ezohiko egoera hau maiatzaren 25era arte heldu da, eta argi dago ezohiko egoera honekin ere udaldian jarraituko dugula. Ate joka dauzkagu jolaserako, olgetarako, lagunekin egoteko, sortzeko, kaleak hartzeko, naturara hurbiltzeko, euskaraz aritzeko … hain baliagarriak diren udalekuak.\nTxatxilipurdi elkartean, hilabete eta erdi daramagu aurtengo udaldia dela eta udalekuak birsortu nahian, osasun agintariek diotenari adi eta familien kezkak eta galderak erantzuten. Gipuzkoako Foru Aldundiarekin ere harremanetan izan gara, Oinherrin gaia landu dugu eta Euskal Herriko aisialdi talde ezberdinekin saretu gara, sektore honetan lan egiten dugunon artean, bizi izan dugun desinformazioari eta ziurgabetasun egoerari aurre egiteko. Hala ere, ez da nahikoa izan.\nBidegurutze batean aurkitzen gara eta erabaki bat hartu behar izan dugu. Kezka eta ardura handiz hartutako erabakia izan dela ezin uka. Txatxilipurdik, aurtengo udaldira begirako udaleku itxiak bertan behera utziko ditu eta baita Txatxilipurdik Arrasaten antolatzen dituen udaleku irekiak ere, gaur gaurkoz ez baitugu horiek gauzatzeko bermerik.\nElkartea kontziente da udaleku itxiak eta Arrasateko udaleku irekiak bertan behera uzteak ekar ditzakeen ondorioez. Txatxilipurdiko udalekuetan parte hartzeko izena eman duten haur eta nerabe guztiak, aisialdi hezitzaile euskaldun batean parte hartzeko aukera gabe geratuko dira. Eta, kontziente gara ere, halako egoera berdintsu batean egon daitezkeela Arrasateko beste hainbat haur eta nerabe ere, beste elkarte batzuetatik antolatzen diren udalekuak bertan behera geratu baitira.\nJakitun gara baita, aurten, inoiz baino behar handiagoa dagoela udaldian aisialdi hezitzaile batez gozatzeko, konfinamenduak gogor kolpatu baititu haurrak, nerabeak eta euskara bera ere. Asko eta asko akonpainamendu beharrean egongo dira (emozionalki, afektiboki, sozialki) eta beraien berdinkideekin, helduen begiradatik aldenduta, bizipenak bizitzeko egarriz egongo dira. Eta ez ditugu ahaztu nahi ere guraso edo tutore legalak, kontziliazio familiar-laborala egiteko behar handia izango duten horiek.\nGuzti honetaz jabetuta, Txatxilipurdi elkarteak Arrasateko udalari honen berri eman dio eta baita lankidetzarako prestutasuna azaldu ere. Elkarteak berak honen ardura zentrala hartu barik, ardura hori kolektibizatu eta aurtengo udaldira egokitutako aisialdi eskaintza publiko bat elkarlanean diseinatzeko. Txatxilipurdik horretarako aukerak ikusten ditu. Urte osoan zehar elkarlanean kudeatzen diren ludoteka eta gaztetxoko zerbitzuak indartuz herri mailan sor daitezkeen beharrak asetzeko saiakera egin baitaiteke. Era berean, Txatxilipurdik, Arrasateko hezkuntza komunitateari eta familiei ere eskua luzatzen die egoera honetan lan saretu bat egiteko.\nAmaitzeko, Txatxilipurdik eskerrak eman nahi die orain arte aurtengo udalekuetan sinetsi duten familia guztiei, eta jakinarazi nahi die ezinezko egin zaiola elkarteari erabaki hau lehenago hartzea azken unera arte udalekuak gauzatzeko borrokan ibili baita.\nDenok batera, elkarlanean, egoera honi aurre egin diezaiokegu. Ia ba uztailean Arrasateko kale eta berdeguneetan elkar ikusten dugun.\nBesarkada bero bana!\nArrasaten, 2020ko maiatzaren 25ean


Emozioak – IZEKI\nHezkuntza Emozionala jaiotzetik eman behar den prozesu etengabea eta iraunkorra dela ulertzen dugu: haurtzaroan, lehen, bigarren eta goi mailako hezkuntzan, baita helduen bizitzan ere. Ziklo guzti eta bizitza osoan zehar ikuspegia moldatzearen garrantzia kontutan hartu behar da.\nEra berean, Hezkuntza Emozionalak une honetan behar bezala jorratzen ez diren gizarte-beharrei erantzutea du helburu:\nEmozioen kontzientzia garatzen da besteen auto-behaketa eta behaketaren bidez.\nHiztegi emozionala zabaltzen da.\nEmozionalki zailtasun egoeretan auto-erregulazio aurre egiteko estrategiak erabiltzen ikasten duzu.\nMotibazioa bultzatzen duten ongizate eta doikuntza psikologikoko mailak handitzen dira.\nPertsonen arteko harreman sozialak gogortzen dira.\nAdimen emozionala sentimenduak kontutan hartzen dituen munduarekin harremantzeko bide bat da. Inpultsuen kontrola, norberaren kontzientzia, motibazioa, ilusioa, iraunkortasuna, enpatia eta buruko arintasuna bezalako trebetasunak biltzen ditu. Gure emozioez kontziente izatea eta gestio egoki bat edukitzea autodiziplina, errukia edo altruismoa, gizarte egokitzapen ona eta sortzailea lortzeko ezinbestekoa da.\nBizitzarako heziketak (pertsonalak, sozialak, familiak, profesionalak, etab.) ongizate subjektiboa, osasun fisikoa eta mentala, zoriontasun dosi handiagoa eta, horrekin batera, ongizate sozial eta bizitza kalitate handiagoa eskaintzen digu.\nOinarrizko emozioen inguruko eduki kontzeptual zehatzak eman.\nEgunerokotasunak eragiten duen emozioak, identifikatu eta aztertu.\nKudeaketa emozional osasuntsu baterako tresnak eta trebetasunak garatu.\nNorberaren eta besteen emozioak balioztatzen eta igarotzen ikasi.\nNeurrira egindako programa eta proiektuak


Wikiloc - ibilbideak AURTITZ-MENDAUR-AURTITZ - Ituren, Navarra (España)- GPS track\n20131120 Circ. Aurtitz-Aintzingurutze-Azkota-Zubieta (senderismo)\nIzanaize Eskubide guztiak gordeak\nBisitak 413, kokapena 5\nAurtitzdik hasiko dugu igoera hau Ituren eta Zubietaren artean kokatzen delarik. Ibilbide guztia marka zuri eta gorriez dago gidatua. Inguruko mendi esanguratsu eta ederrenetakoa dugu Mendaur bertan pagadi, belardi eta inguru karstikoak ikusiko ditugu. Ur pixka bat eramatea gomendagarria da.\nKaixo, zure lagunak ibilbide interesgarri hau topatu du AURTITZ-MENDAUR-AURTITZ https://eu.wikiloc.com/ibilbide-senderismo/aurtitz-mendaur-aurtitz-8831874 Ondo izan, Wikiloc - Munduko GPS ibilbide eta interesguneak\nIbilbied hau Izanaize(r)ekin egin nuen\nEsan Izanaize(e)ri ibilbide honetan bidelagun bezala artzeko\nJarraitu Izanaize eta ezagutu ibilbide berriak!


Paseoan, poesia | Kultura | Berria\nLiburuaren azalera eramandako Damaris Panen marrazkia. D. PAN\n«Horra umea uretan eta pozik./ Hura aipatzen duen bertsoa baino/ gardenago, umea argiz zamaturik./ Eguzki eta isiltasun aro gozoa,/ eta nire baitako hitzen festa hau». Bizitza bere hartan hartuta, ezer gabe, eta guztia hor hartuz idazten zuen Sandro Pennak (Perugia, Italia, 1906 - Erroma, 1977). Mutikoen barreak, trenaren joana, itsasertza, arrastia. Iñigo Astizen hitzetan, «momentuaren ehiza da Pennaren poesia». Aspalditik datorkio harenganako lotura; denbora da irakurtzen, oharrak hartzen, itzultzen hasi zela, bere kabuz. «Konplize» du Damaris Pan artista; trukatzen dituzte erreferentziak, irakurketak. Eta Penna sartu zenean zirkulazio horretan, hor heldu zioten argitalpenaren asmoari. Bilduma bat. Sandro Penna ondu dute elkarrekin, Astizen itzulpenekin eta Panen marrazkiekin. Farmazia Beltzak argitaratu du.\n«Gustatuko litzaidake bere poema batzuk nik neuk idatzi izana. Baina berak ja idatzi zituenez, itzulpena da geratzen zaidan bide bakarra horiek neure egiteko», Astizek. Bere lehen poema liburuan ere eskaini zion poema bat, Garaipenna, zaletasun horren aitortza gisa. Ordutik, eta gerora ere, Pennarekin «elkarrizketan» urteak eman dituela dio, eta horren emaitza dela liburuan jasotako lana: «Poetaren bentajetako bat, salmenta kopuruak ez direnez, oihartzun soziala ere ez denez, da oso bere munduan egon ahal dela, bazterrean, bere barne mundua elikatzen; horrela ibili naiz ni Pennarekin».\nPan beste bi izenen bitartez heldu zen Pennarengana: Pier Paolo Pasolini eta Natalia Ginzburg. «Gustatu zitzaidan zein zuzena, gordina, lehorra den». Gogoan du Ginzburgek erakusten zuen lilurak erakarri zuela: «Bere figura outsiderra, nolako bizimodu marjinala zuen, zentzu askotan».\nHala agertzen baita Penna beti, XX. mendeko Italiako idazle handienen artean ardi beltz. Lerro gutxiko poemak dira bereak, soilak lehen begi kolpean. Astiz: «Gardentasun handia dauka, itxuraz oso sinplea irudi lezakeena, baina gardentasun horrekin deskribatzen ditu une batzuk oso era sakonean eta bizian; hitz gutxirekin, hiztegi murritz batekin».\nDesiraren denboran bizi\nPenna gazte zela lekualdatu zen Erromara, eta han igaro zuen bizitzako denbora gehiena. Oso pobre, enplegu finkorik gabe, eta ohean sartuta igarotzen zituen orduak, ez irakurtzen eta ez idazten, adiskideei telefonoz hoska, Alexander Gurrutxagak hitzaurrean jaso duenez. Homosexuala zen, eta badu pisua bere poemagintzan. «Penna da plazeraren eta desiraren poeta», dio Astizek. «Dena iruditzan zaio desira eta plazer iturri». Ginzburgentzat, «zorion ehunen poeta da».\nMutikoz beteta daude haren poemak, eta bere desira hori pederastiarekin ere lotu izan da maiz. Astizek dio ezin dela hori «minimizatu», baina uste du ia «sinbolo» direla agertzen dituen mutiko horiek, desira momentu aratzenak. «Munduak eta historiak zikindu gabeko desira bat. Pertsona hain boteregabe baten desira. Ez da ikusten inongo bortizkeriarik, munduaren edertasunaren ospakizun etengabe bat da, eta edertasun horren parte da mutiko horien edertasuna». Hala, maitasunaz ari den poeta bat ikusten du Astizek: «Maitasuna, ulertuta dena bustitzen duen uholde bat bezala». Eta guztia munduaren bazter batetik. «Uko egiten dio munduari; bera bizi da desiraren denboran. Baina ez da desio duen horrenganantz gerturatzeko bultzada bat ikusten, ez dago sexu eszena esplizitu bakar bat ere. Desira pizten den unean geratzen den poetika bat da».\nPanen marrazkietan ere irakur daiteke Pennaren figurari lotzen zaion marjinalitatea. Giza figura ikusten da askotan, baina albo batean. «Marrazkietan gauzak ez dira gertatzen zentroan, marjinetan baizik. Deszentralizazio hori nabarmenduko nuke». Eta, horrekin batera, elementuen segida. «Oso hitz gutxirekin osatzen ditu poemak, eta batzuk askotan errepikatzen dira: mutikoa, eguzkia, trena... Marrazkietan ere saiatu naiz jarraipen hori mantentzen: hanka bat, esku bat... Baina, aldi berean, marrazki bakoitza autonomoa da». Izan ere, marrazkiak ez dira izan poemen gainean eginak; Panek autobusean, paseatzen-eta eginak dira. Eta, beraz, marrazkiak eta poemak harremanetan jartzea izan da Panek eta Astizek elkarrekin egin duten ariketa. «Badaude poemak eta badaude marrazkiak, baina ez dira poemen ilustrazioak, ezta alderantziz ere». Pan arduratu da diseinuaz, eta garrantzia eman dio osotasunari. «Erritmoa duen eta forma duen gauza oso bat izateari». Arkatzez egindako marrazkiak dira bereak, zirriborro itxurakoak, arkatzaren minak hatza zikindu behar duela dirudiela, eta dena dator zuri-beltzean, atzeko orri hori-horiak izan ezik: jatorrizko poemak apailatu dituzte horietan. «Jatorrizkoari bere lekua emateko modu bat izan da. Pennaren eguzkiarekin ere konektatzen du, erre egiten duen horrekin». Horietan ez bezala, aurretik euskarazko poema bat dator orriko. «Hain dira laburrak, kondentsatuak, garrantzitsua zen poema bakarrik jartzea, bisualki ere behar zuelako izan lehorra».\nEta irudia eta testua, bakoitza bere aldetik sortua bada ere, badago lotzen dituenik. Pan: «Pennak ere badirudi, paseatzen, begirada batean jasotzen duela zerbait». Bat dator Astiz. Eta hala onartzen zuen poeta italiarrak berak ere; paseoan zihoala, tranbian zihoala, agertu egiten zitzaizkiola poemak: «Munduko gauza oro maite, eta ez nuen/ eguzki pean nire kaiertxo zuria baizik».


Bilboko Otxarkoaga auzoan ez dago D eredua eskaintzen duen eskolarik. Bi eskola publiko daude bertan, biek A eredua eskaintzen dute, eta DBHko ikasketak eskaintzen dituen itunpeko zentro bat ere badago A eta B ereduak dituena. Herenegun hasi zen haurrak matrikulatzeko kanpaina, eta Otxarkoagako haurrek beste auzo batera joan beharko dute Haur Hezkuntzan, edota Derrigorrezko Lehenengo eta Bigarren Hezkuntzan euskaraz ikasteko.\nBizkaiko Ikastetxeetako Guraso Elkarteak (BIGE) 2013-2014 ikasturterako eragin eremuak azaltzeko egin zuen txotenak dio Bilboko lau eskola publikotan oraindik A eredua eskaintzen dela: Otxarkoagako bi ikastetxeez gainera, Miribillako eskolan eta Abandoko Cervantes ikastetxean gertatzen da hori.\nHelduek ere ez\nHaurrek ezin dute euskaraz ikasi, eta helduek geroz eta zailtasun handiagoak dituzte. Izan ere, Bilboko Udalak Otxarkoagan euskara ikasten ari ziren 200 ikasleei diru-laguntzak kendu egin zizkien 2011ko urrian. Euskararen ezagutza murriztu nahi duten ereduen parekoa da Otxarkoagakoa, eta erdaldun elebakarren kopuru handienetarikoa du.


ekartzen duen era geometriko eta abstraktu batean. Criadoren arabera, “ura bizitzaren metafora balitz bezala jarduten da, gardentasuna dakar garai uher eta arrotzetan, eta positibismoaren aldarrikapena da, eguneroko errealitatearen ispiluan bere buruari begiratzen dion positibismoarena”. Era berean, lanek zerikusia dute lekuaren eta hurbiltasunaren ideiarekin, zeren, Rufo Criadoren ustez, esperientzia\nAdibidez, Ojos de agua sailean (Ur begiak, 2007), argi-kutxetan estutzen du xafla metalikoz egindako gerriko batez organikotasunaren aztarna, kasu honetan ondoz ondoko kolore-planoen azpian irudikatutako argazkigintzako basotxo baten bidez irudikatutako organikotasuna. Alabaina, aldi berean, konposizio zirkular horiekin, badirudi margolariak aitortu nahi duela “begi-hondo hori” beti egon dela paisaiari begira. Bestetik, Días de Otoño. Reflejo nº1 izeneko lanean (Udazken egunak. 1. zk.ko isla, 2006), Rufo Criadok bizkortasunez eratzen du piezaren izaera askea, eta sintesi-irudi, pintura, paisaia eta hiri-altzariaren arteko hibridazio erabakia.\nJosé María Parreñok, hau da, erakusketako katalogoko saiakeraren egileak, honela azaltzen du: (…) “bere obrak aukera ematen du abstrakzioa sintesi modura irakurtzeko, baina arte puru gisa irakurtzeko ere bai. Koadroa ikur eta, aldi berean, eraikuntza gisa interpretatu ahal da. Horrez gain, alde batetik, Criado geometriara egokitzen da (hau da, espazioa arautzera), baina, bestetik, indar adierazkorra dago, batzuetan pintzelkadaren bidez zehaztua, eta, beste batzuetan, berriz, hautatutako colorearen bidez finkatua”.


Zapore bera du | Kirola | Berria\nZapore bera du\nAurtengo Kontxako Bandera arraunzaleen berotasunik eta aupadarik gabe lehiatu badute ere, «Kontxa Kontxa da oraindik ere», adierazi dute Nadeth Agirrek eta Ioseba Amunarrizek. Bigarrenez irabazi du Orioko patroiak; Hondarribikoak, berriz, bosgarren aldiz astindu du.\nNadeth Agirre eta Ioseba Amunarriz. JON URBE / FOKU Tamaina handiagoan ikusi\nIgandeko Kontxako badiaren irudiak ez zuen inolako antzekotasunik orain artean ikusi izan denarekin, izurriak baldintzatutako 125. eta 13. Kontxako Banderan. Uretan protagonistak ziren 16 ontziek ez zituzten Pasealeku Berria edota Santa Klara uhartea koloreztatuta ikusi, ezta entzun ohi dituzten biba eta txaloak ere. Mutu zegoen badia iraileko bigarren igandean, eta atzo ere bere isiltasunean jarraitzen zuen, olatuek alditan mozten zuen bitartean. Hori bai, herenegun ez bezala, hego haize petrala zegoen, eta arraun egiteko itsaso narrasa.\nHalako bandera preziatuak badu bere ondorena ere. Gizonezkoen eta emakumezkoen Gipuzkoako talderik onenak azaldu ziren atzo Donostiara, Adegi Gipuzkoako Enpresarien Elkarteak diru saria eman behar zietela eta. Bertan ziren Kontxako Banderako bi irabazleak. Batetik, Oriokoak: Nadeth Agirre, Lukene Lizaso, Itxaso Azkonobieta, Xanti Zabaleta entrenatzailea, Iosu Esnaola presidentea eta Imanol Urkizu zuzendaritzako kidea. Ez zitzaien neke zantzurik antzematen; iaz ez bezala, ordu txikiak arte luzatu ez ziren seinale Orio aldean. Ezta Hondarribian ere; han ziren Ioseba Amunarriz, Julen Castrillon, Galder Esponda, Manex Aldai, Mikel Orbañanos entrenatzailea eta Alvaro Bilbao zuzendaritzako kidea. Eseri aurretik, talde batek bestea zoriondu eta irabazlearen biharamuneko une gozoa partekatu zuten.\nAurtengo Kontxako Bandera arraunzaleen berotasunik eta hausporik izan gabe lehiatu dela eta, «berezitzat» hartu dute San Nikolas eta Ama Guadalupekoa ontzien txopan doazen Nadeth Agirrek (Orio, Gipuzkoa, 1993) eta Ioseba Amunarrizek (Hondarribia, Gipuzkoa, 1978). «Bandera zaleak egiten du berezi; tristea izan da arrapala hutsik ikustea», atera zaio barrutik Agirreri. Amunarrizek agintarien ontzira igo zen unea ekarri du gogora, segurtasunagatik patroiak bakarrik astindu baitzuen bandera. «Taldekideak traineruan igo ezinik ikusteak pena eman zidan».\nBereziak berezi, modu horretara eraman dute aurtengo arraun denboraldia. «Ezohiko egoera honi arreta handia ematen diogu, baina hemendik gutxira, Kontxako Bandera irabazi dugula gogoratuko gara», esan du Amunarrizek. Agirrek ere banderari eman dio garrantzia. «Itxialdian geundenean, edozeinek ordainduko zukeen Kontxako Bandera lehiatzea, izan goizeko bederatzietan edota arratsaldeko seietan». Makilatik lotuta dagoen oihalezko bandera baino zerbait gehiago da Kontxakoa, eta duen balioak eta prestigioak egiten du handi. Hargatik, biek ala biek zapore bera dute: gozoa.\nOriok bigarrenez segidan irabazi du bandera, eta Agirre bitan joan da lemazain. «Horrelako lorpen handi batekin denboraldia ongi biribildu dugu». Donostiatik Oriora iritsi ziren unea du gogoan; herria horiz jantzita, oriotarrek harrera beroa egin baitzieten, «xumea» bezain «handia», Agirreren esanetan. «Bandera, nola edo hala, herritarrei erakutsi behar genien». Arraunlariek zaleei eskerrak emateko ohiko modua izaten da hori.\n«Egindako lana, zalantzan»\nHondarribia, bestalde, azken hiru urtetan nagusitu da badian. Estropada handiari neurria hartua diote, antza. «Hirugarrena jarraian irabazi dugu, baina, aurretik, hirutan ihes egin digu; bigarren izaten ikasi egin behar da, eta, orain, badirudi, fruitua jasotzen ari galera». Eta bai jaso ere. Amunarrizek bosgarrena zakuratu du bere garaipen zerrendara, eta Hondarribian Kontxako Bandera gehien dituen patroia bilakatu da Juan Angel Lujanbiok lau irabazi zituen. Alta, beste aldeari begiratu nahi izan dio. «Lorpenaz harago, Kontxako Bandera lehenengoz irabazi dutenek poztu naute gehien. Estropada amaitu, eta haien aurpe giek dena esaten zuten». Gaizka Gorostiaga, Ander Legazkue eta Alain Osanbelaz ari da hizketan.\nZirrarak eta sufrimenduak bideratu ohi du kirola arrakastara. Herenegun, emakumeen estropadak gizonena baino irekiagoa izateko arrazoia bazuen, eta, hori baliatuz, hedabideek arraunzaleei emozioa helaraztea dute xede, errealitatea zein den ahaztu gabe, noski. Agirrek azpimarra berezia egin du: «Lehen jardunaldian Donostiarra bi segundora geratu zela eta, joan den astean, hedabideek uda osoan egin dugun lana zalantzan jarri dute. Argi erakutsi dugu haiengandik puntu bat gorago ibili garela, eta hori baloratu behar dugu». Bat dator Amunarriz ere. «Komunikabideek txispa hori sortu nahi dute. Abuztu osoan, bai guk eta bai Oriok, denboraldian zehar, ontzia azkar ibiltzeko gai izan garela erakutsi dugu».\nIrabazteko gakoa taldearen konfiantzan dagoela dio Amunarrizek, «eta lasaitasunean. Mikelek [Orbañanos] beti esaten digu gure lana ondo egiten badugu, aurkari oso gogorra izango garela eta guri irabazteko arraunean asko egin beharko dutela». Hain zuzen, herenegun, Zierbenak hasieran estutu bazion ere, aurkaririk ez zuen izan Ama Guadalupekoak; lehen jardunaldian, bezala, hegan egin zuen, arraunean sakon eta ondo eginez, aurretik, Oriok egin zuen bezalaxe, nahiz eta biek esan kanporantz gehiago gozatu zutela itzuleran baino. Agirrek ez du ezkutatu aste hasieran irabazteko zalantzak bazituztela. «Baina egunak aurrera joan ahala, zalantzak uxatu, eta ontzia oso ondo zihoan. Bagenekien gure lana eginda irabazi egingo genuela». Eta nola, gainera.\nZabaletak eta Orbañanosek euren patroiei Santa Klara uhartea atzean utzi eta helmugara bidean aurkariekiko tarte polita zutela esan zietenean, argi zuten: «Banderak ez digu ihes egingo; gozatu ederra hartu genuen», diote. Bandera berezia garai berezian lortuta, taldeak egindako lana eta erakutsitako jarreragatik daude pozik. «Aste osoan pilatutako tentsioa askatzen duzu».


Erakusketa eta hitzaldia Txalaparta festaren atarian | El Diario Vasco\nArrasateErakusketa eta hitzaldia Txalaparta festaren atarian\nErakusketa eta hitzaldia Txalaparta festaren atarian\nARRASATE. Domingo, 1 julio 2018, 00:29\nTtakun Txalaparta Elkarteak erakusketa irekiko du etzi asteartean Kulturateko Jokin Zaitegi gelan 17.30ean eta ondoren hitzaldia izango da bertan. 'Txalapartak nola egin. Materialak' gaiaz jardungo dute.\nUztailak 7an ospatuko den Txalaparta Egunaren atariko ekitzen baitan, eguaztenean, hilak 4an, beste hitzaldi bat izango da leku eta ordu berean. Bigarren saio honetako gaia 'txalapartaren idazketa eta adibideak' da eta hizlaria Sergio Lamuedra izango da, Zurartean Txalaparta Elkarteko kidea.\nDatorren larunbateko Txalaparta Festa 10.00etan hasiko da dianarekin. 11.00etan txalaparta saio libreak egongo dira Herriko plazan, eta baita pintxoak eta tragoak.\nUdalpe elkartean herri bazkaria antolatu dute eta txartelak aurrez salgai egongo dira hitzaldietan.\nArratsaldeko 18.00etan hasita txalapartari, albokari eta bertsolariak arituko dira: Aramaioko eta Arrasateko txalapartariak Iturriotz tabernan; Aretxabaletakoak eta Arrasatekoak Arbolpatan (18.30), eta Arrasatekoak eta Zumarragakoak parrokian (19.00).\nAzkenik Hutsun taldeak 'Hutsa' ikuskizuna eskeiniko du Herriko plazan 20.00etan. 'Hutsa' txalaparta tradizionala eta garaikidea lotzen dituen ibilbide musikatu bat da.\nTxalapartaren historia eta garapena azaldu eta musikatzeaz gain, kirikoketa eta tobera ere azaltzen dute.\nMaialen Axpe y las cadetes del Araski Ointxe, premios DKS\nBuena actuación del Portabicis.com en la XXIX Gipuzkoako Itzulia junior El futuro del Mondragon Unibertsitatea se conocerá a lo largo de la próxima semana


Letras de Uso txuriaren indarkeria de Ekon | euskal musika, música vasca\nUso txuriaren indarkeria (Ekon)\nUso txuriaren indarkeria (Letras)\nNork esaten du eskua altsata,\nakorralaturik ez dela aurkitu,\ninpotentzia, beldurra, ikara\nez dituela sentitu gertu inoiz?\nManifestaldi pakezale batean\npakegileak agertzen dira,\nbandera txuria esku batean\neta behatzaz gatiluan,\nez ditut ulertzen kontraesan hauek,\npakea nahi badute, zergatik kolpatu\nnire burua indarrez?\nnork deitzen gaitu giza zaborra\npolitikaren sakuan sartuz,\nuso txuria ta arrano beltza\nelkarrekin ikusiko al ditugu inoiz?\nGazte izatearren atxilotzen gaituzte\ngure espresabideak debekatzen,\njipoitu ondoren gure onerako dela\nbarrez esaten dute.\nhortxe datoz, gerrikoan errepresioa dakarte\neta beren buruei arro deitzen die pakegile,\nnik argi ta garbi deitzen diet pakehiltzaile,\nzuen pakeak indarkeriaren babesa behar badu,\npikutara pakea, beldurrik ez dago.


«Bestelako energia bat sortzeko ideietan egin behar da indarra» | EIBZko liburutegia\n«Bestelako energia bat sortzeko ideietan egin behar da indarra»\n2015/11/06 -n liburutegia-kargitaratuta\nEskeine Legorburu / 2015-11-06 / 668 hitz\nGaur egungo energia ereduak ikusirik, autokontsumoa indartzeko alternatibak sortzea da Energia Gara taldearen helburua. Som Energia kooperatiba katalanaren barruko taldea da, eta poliki ari dira bidea egiten, baina ezarritakoa ikusirik bestelako aukerak badaudela erakusten ari dira.\nGipuzkoako Foru Aldundiak antolatutako Energia 2015 jardunaldietan aurkeztu ditu Energia Gara elkarteko Alvaro Camposek ohiko energia kontsumoaren alternatibak. Hiru adibide jarri ditu, bakarra Euskal Herrikoa: Gernikako Astra eraikina, Bizkaian. Baina adibide bat nahikoa da bidea egiten hasteko: «Ez da energia berriztagarrien garaia, baina gizartea mugitu behar dugu, energia berriztagarriak sozializatu. Hori da egin behar den lehen urratsa».\nEz da erraza, ordea, Euskal Herrian alternatibak sortzea. «Sozializa daitezkeen proiektuak indartu nahian gabiltza, baina inguru honetan irradiazio maila txikiagoa dugu, eta Espainia hegoaldea eremu egokiagoa da helburua sustraitzeko. Eguzki ordu gutxiago ditugu Euskal Herrian, eta mendiz inguratuta gaude; horrek zaildu egiten du gure lana».\nEnergia Gara taldeak mila bazkide inguru ditu, eta argi dute zein den euren lana: «Eskatzen den adina energia alternatibo lurraldera ekartzea». Camposen iritziz, «bestelako energia bat sortzeko plataformen, ideien, proiektuen behar bat ari da sortzen Euskal Herrian», eta hor egin behar da indarra, «bazkideek dituzten beharrak asetzeko».\nBideragarriak diren proiektuak behar dira horretarako, jendeak pausoa eman dezan.«Alor horretan, baina, atzeratuta goaz», Camposen esanetan. Hori da arazo nagusietako bat Euskal Herrian, eta horrek zaildu egiten du sozializatze prozesua. Egoera orokorra, ordea, ez da horren beltza energia berriztagarrien eta alternatiboen sektorean. Hiru adibide eman ditu Camposek: Gernikako Astra, Generation kwh eta Eguzkia Berreskuratu proiektuak.\nHerritarren partaidetzan oinarritutako gunea da Astra, eta energia kontuetan ere partaidetza horri heldu diote. Autoprodukziorako instalakuntza fotovoltaikoa jarri zuten Gernikan, «Astraren balioekin guztiz egiten duelako bat eta halakoen salneurriak %90 egin duelako behera».\nTrabak gainditu daitezke\nHala, ohiko energia iturriak eta alternatiboak uztartzen dituzte Astraren martxarako. Planta ezartzeko inbertsioa plakek sortutako energiarekin orekatu dute, eta denborarekin errentagarri egin dute proiektua.\nAdibide horiek erakusten dute horrelako jarduerak gara daitezkeela, «nahiz eta bidean jartzen dituzten trabak asko izan». Sarritan, ekonomikoki errentagarriak izan daitezke horrelako proiektu ugari. «Baina ekonomikoki errentagarriak ez direnak ezin ditugu baztertu, momentuan irabazi ekonomikorik ez izan arren, irabazi energetikoa dugulako, etorkizunean ekonomiko bihur daitekeena». Eta hala ez den kasuetan, «alternatiba eraikitzen ari gara, horrelako aldaketak posible direla gizarteari erakusten».\n2010ean hasi ziren Generation kwh proiektua garatzen, eta dagoeneko zortzi gune eraiki dituzte Espainian. «Ohiko kontsumo joeretatik oso urruti gaude, eta aurrera nola egin behar dugun pentsatu behar dugu. Horretarako sistema aldaketa bat proposatu genuen: dirua itzuli beharrean energia itzultzea». Inbertsio ekonomiko baten truke, energia jasotzen dute proiektuarekin bat egiten dutenek.\nEuro gutxiko inbertsioa eginda planta bat ezartzeko simulazioa egiten du elkarteak, eta sortuko den energia kalkulatu. «Ez da aurrezte ekonomikorik egongo, baina bai energetikoa. Hori sozializatzea da helburua, energia alternatiboak indarra hartuz joan daitezen, zabaltzen eta ugaritzen jarraitzeko».\nHelburua urruti dute Energia Gara elkartean. Behar duten energiaren %11 lortzen dute energia berriztagarriekin. Egungo testuinguruak bideko argi izpi txikiena ere itzaltzen du, eta hor dute erronka.\n«Itzultze ekonomikoa itzultze energetikoagatik aldatu dugu, eta kontzeptuak aldatuta, sistema ere guztiz aldatu da. Nola? jendeak dirua inbertituko du, baina trukean ez du dirurik jasoko, energia baizik». Eredu aldaketa hori defendatzen du Energia Gara elkarteak. Adibide batekin azaldu du Camposek: «Bazkide bakoitzak 100 euroko inbertsioa egiten badu, inbertsio horri dagokion energia kalkulatzen dugu, ondoren argiaren fakturan kenduko zaiona. Hor ikusiko ditu inbertsioaren fruituak».\nKontzientzia zabaltzea ere defendatzen du Camposek, «bestelako proiektu batzuk garatzen laguntzen duelako». «Paradigma aldatzea da helburua, baina bitartean erakutsi nahi dugu antolatzen bagara gauzak egitea posible dela, alternatiba eraiki daitekeela».\nHori, gainera, taldean egitea posible dela erakutsi dute Eguzkia Berreskuratu proiektuaren bidez. «Krisi ekonomikoak eraginda, hainbat proiektu kolokan egon dira, eta horiei eusteko sortu den ekintza da Eguzkia Berreskuratu. Planta fotovoltaiko baten aldeko txartelak saldu ditugu, eta erosten dituenak planta horrek sortzen duen energiaren ehuneko bat jasotzen du; hala, energia alternatiboak sozializatu egiten dira, banku gaiztoen esku geratu ordez».\nErantzun bikaina jaso du ekintzak —lau gunetan egin dituzte, hiru Madrilen eta bat Valentzian—: «Harritu egin gaitu energia alternatiboen inguruan jendeak erakutsi duen mobilizazio gaitasunak. Horrek erakusten du alternatibak sortzea posible dela, eta eredu alternatiboak indartu nahi dituela jendeak».\nKategoria Berria egunkaria, D eredua, DBH 3. eta 4. mailak, Etika eta Filosofia, Euskara, Gizarte Zientziak, Gizartea, Ingurumena, Natur Zientziak, etiketak Energia berriztagarriak, Energia Gara, Generation kwh by liburutegia. Gorde lotura.